(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡϞ΄

Παρασκευή 16 Σεπτεμβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Κατάθεση αναφορών, σελ.
2. Ανακοίνωση του δελτίου επικαίρων ερωτήσεων της Δευτέρας 19 Σεπτεμβρίου 2016, σελ.
3. Συζήτηση επικαίρων ερωτήσεων:
 α) Προς τον Υπουργό Οικονομικών:
 i. σχετικά με την καταπολέμηση του λαθρεμπορίου καυσίμων, σελ.
 ii. σχετικά με την αδράνεια για την αντιμετώπιση των «γκρίζων μισθώσεων» στις μισθώσεις ιδιωτικών χώρων ως τουριστικών καταλυμάτων, σελ.
 β) Προς τον Υπουργό Εσωτερικών και Διοικητικής Ανασυγκρότησης:
 i. σχετικά με την έξαρση του μεταναστευτικού προβλήματος στη Χίο, σελ.
 ii. σχετικά με την ηλεκτρονική διακυβέρνηση, σελ.
 γ) Προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης:

 i. σχετικά με την προστασία από την κατάσχεση των αναδρομικά καταβαλλόμενων συντάξεων, σελ.
 ii. σχετικά με τον αποκλεισμό από το νέο Πρόγραμμα Κοινωφελούς Εργασίας Δήμων και Ανέργων από ολόκληρες περιφέρειες, σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση σχεδίων νόμων:
 α) Οι Υπουργοί Ναυτιλίας και Νησιωτικής Πολιτικής, Εσωτερικής και Διοικητικής Ανασυγκρότησης, Εθνικής Άμυνας, Εξωτερικών, Οικονομικών και οι Αναπληρωτές Υπουργοί Εσωτερικών και Διοικητικής Ανασυγκρότησης κατέθεσαν στις 15.9.2016 σχέδιο νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας σχετικά με τη συνεργασία στους τομείς Έρευνας και Διάσωσης», σελ.
 β) Οι Υπουργοί Οικονομικών, Πολιτισμού και Αθλητισμού, Περιβάλλοντος και Ενέργειας και Υποδομών, Μεταφορών και Δικτύων κατέθεσαν στις 15.9.2016 σχέδιο νόμου: «Κύρωση της από 14.11.2014 Σύμβασης Αγοραπωλησίας Μετοχών για την απόκτηση του 100% του μετοχικού κεφαλαίου της εταιρείας ΕΛΛΗΝΙΚΟ Α.Ε. και της από 19.7.2016 Τροποποιητικής Σύμβασης και ρύθμιση λοιπών συναφών θεμάτων», σελ.

ΠΡΟΕΔΡΕΥΟΝΤΕΣ

ΚΑΚΛΑΜΑΝΗΣ Ν. , σελ.

ΟΜΙΛΗΤΕΣ

Α. Επί διαδικαστικού θέματος:
ΑΛΕΞΙΑΔΗΣ Τ. , σελ.
ΚΑΚΛΑΜΑΝΗΣ Ν. , σελ.
ΜΗΤΑΡΑΚΗΣ Π. , σελ.
ΣΥΝΤΥΧΑΚΗΣ Ε. , σελ.

Β. Επί των επικαίρων ερωτήσεων:
ΑΛΕΞΙΑΔΗΣ Τ. , σελ.
ΑΝΤΩΝΟΠΟΥΛΟΥ Ο. , σελ.
ΑΡΑΜΠΑΤΖΗ Φ. , σελ.
ΒΕΡΝΑΡΔΑΚΗΣ Χ. , σελ.
ΘΕΟΦΥΛΑΚΤΟΣ Ι. , σελ.
ΚΑΜΜΕΝΟΣ Δ. , σελ.
ΚΕΓΚΕΡΟΓΛΟΥ Β. , σελ.
ΜΗΤΑΡΑΚΗΣ Π. , σελ.
ΜΟΥΖΑΛΑΣ Γ. , σελ.
ΠΑΠΑΧΡΙΣΤΟΠΟΥΛΟΣ Α. , σελ.
ΠΕΤΡΟΠΟΥΛΟΣ Α. , σελ.

ΠΑΡΕΜΒΑΣΕΙΣ:

ΚΑΚΛΑΜΑΝΗΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ Ρϟ΄

Παρασκευή 16 Σεπτεμβρίου 2016

Αθήνα, σήμερα στις 16 Σεπτεμβρίου 2016, ημέρα Παρασκευή και ώρα 10.10΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Μάριο Κάτση, Βουλευτή Θεσπρωτίας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 1α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 1β)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 19 Σεπτεμβρίου 2016.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130, παράγραφοι 2 και 3 του Κανονισμού της Βουλής)

1. Η με αριθμό 1260/13-9-2016 επίκαιρη ερώτηση του Βουλευτή Ηλείας της Νέας Δημοκρατίας κ. Κωνσταντίνου Τζαβάρα προς τον Υπουργό Εσωτερικών και Διοικητικής Ανασυγκρότησης, σχετικά με την κήρυξη ως θεομηνιόπληκτων των Δήμων Ανδραβίδας - Κυλλήνης και Πηνειού και τη λήψη μέτρων για τις αποζημιώσεις των πληγέντων πολιτών.

2. Η με αριθμό 1253/12-9-2016 επίκαιρη ερώτηση του Βουλευτή Εύβοιας του Λαϊκού Συνδέσμου – Χρυσή Αυγή κ. Νικολάου Μίχου προς τον Υπουργό Εσωτερικών και Διοικητικής Ανασυγκρότησης, σχετικά με την «εκτόπιση 36.769 τέκνων Ελλήνων από τους βρεφονηπιακούς σταθμούς».

3. Η με αριθμό 1265/13-9-2016 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την επαναλειτουργία του εργοστασίου χυμοποίησης και τυποποίησης χυμού της Ένωσης Αγροτικών Συνεταιρισμών (ΕΑΣ) Αργολίδας «Εσπερίδες».

4. Η με αριθμό 1257/13-9-2016 επίκαιρη ερώτηση του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων, σχετικά με τη δίκαιη αποζημίωση των πληγέντων παραγωγών από τον παγετό του Μαρτίου 2016, ο οποίος προκάλεσε εκτεταμένες ζημιές στις δενδροκαλλιέργειες του Νομού Λάρισας.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130, παράγραφοι 2 και 3 του Κανονισμού της Βουλής)

1. Η με αριθμό 1261/13-9-2016 επίκαιρη ερώτηση του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Οικονομικών, σχετικά με τα οικονομικά προβλήματα που αντιμετωπίζουν οι προμηθευτές της εταιρείας «Μαρινόπουλος».

2. Η με αριθμό 1266/13-9-2016 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τους Υπουργούς Εσωτερικών και Διοικητικής Ανασυγκρότησης και Αγροτικής Ανάπτυξης και Τροφίμων, σχετικά με την αντιμετώπιση των προβλημάτων που προκάλεσε έντονη βροχόπτωση στον Δήμο Θερμαϊκού της Περιφερειακής Ενότητας Θεσσαλονίκης.

3. Η με αριθμό 1226/6-9-2016 επίκαιρη ερώτηση του Βουλευτή Αττικής της Νέας Δημοκρατίας κ. Γεωργίου Βλάχου προς τον Υπουργό Εσωτερικών και Διοικητικής Ανασυγκρότησης, σχετικά με την κατάργηση Αστυνομικών Τμημάτων στην Περιφέρεια Αττικής.

4. Η με αριθμό 1217/5-9-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Πολιτισμού και Αθλητισμού, σχετικά με τον δημοσιευμένο ισολογισμό της Σκοπευτικής Ομοσπονδίας (ΣΚΟΕ).

5. Η με αριθμό 1220/5-9-2016 επίκαιρη ερώτηση του Βουλευτή A΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εξωτερικών, σχετικά με τη θεώρηση διαβατηρίων με την ένδειξη «Μακεδονία».

6. Η με αριθμό 1227/6-9-2016 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Οικονομίας, Ανάπτυξης και Τουρισμού, σχετικά με την κατάσταση των κόκκινων δανείων στον Έβρο και τη Θράκη.

7. Η με αριθμό 1222/5-9-2016 επίκαιρη ερώτηση του Βουλευτή Β΄ Αθηνών του Λαϊκού Συνδέσμου – Χρυσή Αυγή κ. Ηλία Παναγιώταρου προς τον Υπουργό Ναυτιλίας και Νησιωτικής Πολιτικής, σχετικά με την «αδικαιολόγητη αποπομπή της μονάδας βατραχανθρώπων από τον Άγιο Κοσμά».

8. Η με αριθμό 1225/6-9-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη δυνατότητα επανένταξης στη ρύθμιση των εκατό δόσεων για όλους όσοι την απώλεσαν και ανεξαρτήτως λόγου.

9. Η με αριθμό 1231/6-9-2016 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη δραστική περικοπή των αναπηρικών συντάξεων και επιδομάτων των ΑΜΕΑ.

10. Η με αριθμό 1191/29-8-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με την προστασία των πολιτών από τις υπερβολικές χρεώσεις των τραπεζών.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Η πρώτη με αριθμό 5916/6-6-2016 ερώτηση του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Εξωτερικών**,** σχετικά με το πάγωμα των διμερών σχέσεων με το Ιράν, δεν θα συζητηθεί λόγω απουσίας του αρμόδιου Υπουργού, του κ. Ξυδάκη, στο εξωτερικό.

Η δεύτερη με αριθμό 1252/12-9-2016 επίκαιρη ερώτηση πρώτου κύκλου του Βουλευτή Β΄ Αθηνών του Λαϊκού Συνδέσμου – Χρυσή Αυγή κ. Ηλία Παναγιώταρου προς τον Υπουργό Εσωτερικών και Διοικητικής Ανασυγκρότησης, σχετικά με την «ανθελληνική δράση Τούρκων πρακτόρων και εκπροσώπων τους στη Θράκη», δεν θα συζητηθεί λόγω ανειλημμένων υποχρεώσεων του Αναπληρωτή Υπουργού Προστασίας του Πολίτη κ. Νικολάου Τόσκα.

Η όγδοη με αριθμό 1208/2-9-2016 επίκαιρη ερώτηση δεύτερου κύκλου του Βουλευτή Β΄ Θεσσαλονίκης των Ανεξαρτήτων Ελλήνων κ. Γεωργίου Λαζαρίδη προς τον Υπουργό Εσωτερικών και Διοικητικής Ανασυγκρότησης, σχετικά με τις συγχωνεύσεις Αστυνομικών Τμημάτων στον Νομό Θεσσαλονίκης, δεν θα συζητηθεί λόγω ανειλημμένων υποχρεώσεων του Αναπληρωτή Υπουργού Προστασίας του Πολίτη κ. Νικολάου Τόσκα.

Η τρίτη με αριθμό 1254/12-9-2016 επίκαιρη ερώτηση πρώτου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Ανδρέα Λοβέρδου προς τον Υπουργό Πολιτισμού και Αθλητισμού,σχετικά με την κατάσταση στον Οργανισμό Μεγάρου Μουσικής Αθηνών, δεν θα συζητηθεί για λόγους υγείας του Υπουργού Πολιτισμού κ. Αριστείδη Μπαλτά. Του ευχόμαστε περαστικά.

Η τέταρτη με αριθμό 1263/13-9-2016 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Υγείας,σχετικά με την αντιμετώπιση των προβλημάτων των δημόσιων νοσοκομείων εξαιτίας των ελλείψεων σε σύγχρονο ιατροτεχνολογικό εξοπλισμό, δεν θα συζητηθεί λόγω φόρτου εργασίας του Αναπληρωτή Υπουργού Υγείας κ. Παύλου Πολάκη.

Η πέμπτη με αριθμό 1249/12-9-2016 επίκαιρη ερώτηση πρώτου κύκλου του Βουλευτή Αχαΐας του Ποταμιού κ. Ιάσονα Φωτήλα προς τον Υπουργό Οικονομίας, Ανάπτυξης και Τουρισμού, σχετικά με την επαναφορά της ενιαίας τιμής βιβλίου, δεν θα συζητηθεί λόγω συνάντησης με τους θεσμούς του Υπουργού Οικονομίας, Ανάπτυξης και Τουρισμού κ. Γεωργίου Σταθάκη.

Η τέταρτη με αριθμό 1248/12-9-2016 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Ευσταθίου (Στάθη) Παναγούλη προς τον Υπουργό Οικονομικών, σχετικά με το κόστος των «εκπροσώπων των θεσμών» στο δημόσιο, δεν θα συζητηθεί λόγω κωλύματος – φόρτου εργασίας του Υπουργού Οικονομικών κ. Ευκλείδη Τσακαλώτου.

Η έκτη με αριθμό 1206/31-8-2016 επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου – Χρυσή Αυγή κ. Ηλία Παναγιώταρου προς τον Υπουργό Εξωτερικών,σχετικά με την «ανθελληνική δράση Τούρκων πρακτόρων και εκπροσώπων τους στη Θράκη», δεν θα συζητηθεί λόγω υπηρεσιακών υποχρεώσεων του Υφυπουργού Εξωτερικών κ. Ιωάννη Αμανατίδη.

Επίσης, λόγω ανειλημμένων υποχρεώσεων του Υπουργού Εσωτερικών κ. Παναγιώτη Κουρουμπλή δεν θα συζητηθούν η δεύτερη με αριθμό 1264/13-9-2016 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτηπρος τους ΥπουργούςΕσωτερικών και Διοικητικής Ανασυγκρότησηςκαι ΑγροτικήςΑνάπτυξης και Τροφίμων, σχετικά με τις πρόσφατες καταστροφικές πλημμύρες στην Πελοπόννησο, η έβδομη με αριθμό 1250/12-9-2016 επίκαιρη ερώτηση πρώτου κύκλου του Βουλευτή A΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εσωτερικών και Διοικητικής Ανασυγκρότησης, σχετικά με την υποστελέχωση της Τεχνικής Υπηρεσίας του Δήμου Αρριανών του Νομού Ροδόπης, καθώς και η έβδομη με αριθμό 1216/5-9-2016 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδος κ. Εμμανουήλ Συντυχάκη προς τον Υπουργό Εσωτερικών και Διοικητικής Ανασυγκρότησης, σχετικά με τη λήψη μέτρων για την απορρόφηση όλων των παιδιών στους παιδικούς σταθμούς.

Για όλες αυτές τις ερωτήσεις που αναβλήθηκαν, υπάρχει και επιστολή του Γραμματέα της Κυβέρνησης κ. Μιχάλη Καλογήρου, που επιβεβαιώνει τους λόγους. Είναι πολύ ευγενικό εκ μέρους του που μας ενημερώνει. Είναι οι ίδιοι ακριβώς λόγοι κι έτσι επιβεβαιώνει όσα ακούσατε.

**ΠΑΝΑΓΙΩΤΗΣ ΜΗΤΑΡΑΚΗΣ:** Κύριε Πρόεδρε, μπορώ να έχω τον λόγο για μισό λεπτό;

**ΠΡΟΕΔΡΕΥΩΝ (Νικήτας Κακλαμάνης):** Για ποιόν λόγο;

**ΠΑΝΑΓΙΩΤΗΣ ΜΗΤΑΡΑΚΗΣ:** Θέλω να γίνει μια διευκρίνιση. Παρ’ ότι είμαι νέος Βουλευτής, όπως γνωρίζετε πρωτοεξελέγην το 2012, τον όρο «φόρτος εργασίας» Υπουργού σε κοινοβουλευτικό έλεγχο δεν τον έχω ξανακούσει. Δηλαδή, στην ΙΕ΄ Περίοδο δεν υπήρχε αυτός ο όρος. Οι Υπουργοί, όταν ήταν στην Ελλάδα, έρχονταν και απαντούσαν. Όταν ήταν στο εξωτερικό, σε αποστολή της Κυβέρνησης, για την οποία είχε δοθεί άδεια του Πρωθυπουργού, σύμφωνα με το προεδρικό διάταγμα περί λειτουργίας της Κυβέρνησης, φυσικά και απουσίαζαν. Κι εγώ για δυόμισι χρόνια, που ήμουν Υπουργός, δούλευα δεκατέσσερις ώρες την ημέρα, αλλά δεν νομίζω ότι έχασα καμμία ερώτηση.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μηταράκη, επειδή δικαίως διαμαρτύρεστε -έχουν διαμαρτυρηθεί και άλλοι συνάδελφοι- και το θέμα έχει απασχολήσει τη Διάσκεψη των Προέδρων, θα σας ενημερώσω σχετικά.

Πράγματι, οι ερωτήσεις που δεν συζητούνται, σύμφωνα με τον κ. Βούτση που μας ενημέρωσε, έχουν φτάσει περίπου το επίπεδο του 70%, δηλαδή είναι πολύ παραπάνω απ’ αυτό που πάντοτε συναντούσαμε στη Βουλή.

Έχουμε πάρει μία απόφαση: Θα γίνει αναθεώρηση του Β΄ τμήματος του Κανονισμού λειτουργίας της Βουλής, που αφορά τα συγκεκριμένα θέματα, και εκεί θα κοιτάξουμε πώς θα βελτιωθεί αυτό και από άποψη δικής μας λειτουργίας αλλά και από άποψη «ποινολογίου» των Υπουργών.

**ΠΑΝΑΓΙΩΤΗΣ ΜΗΤΑΡΑΚΗΣ:** Έχει προταθεί από συναδέλφους –και νομίζω ότι είναι πολύ καλή σκέψη- να δίνεται η δυνατότητα της πρωτολογίας του ερωτώντα Βουλευτή, εν απουσία του Υπουργού.

**ΠΡΟΕΔΡΕΥΩΝ (Νικήτας Κακλαμάνης):** Όλα αυτά έχουν συζητηθεί στη Διάσκεψη των Προέδρων και θα ληφθούν υπ’ όψιν, όταν αρχίσει η συζήτηση για την αναθεώρηση του Β΄ τμήματος του Κανονισμού της Βουλής τον Οκτώβριο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Στο ίδιο πνεύμα θα μιλήσω. Ήταν σήμερα να συζητηθεί η επίκαιρη ερώτησή μου.

**ΠΡΟΕΔΡΕΥΩΝ (Νικήτας Κακλαμάνης):** Ναι το είδα. Έχετε δίκιο.

**ΕΜΜΑΝΟΥΗΛ ΣΥΝΤΥΧΑΚΗΣ:** Είναι εξ αναβολής επίκαιρη ερώτηση. Θα μου πείτε είναι δύο, ενώ έχει συμβεί να έχουμε και οκτώ αναβολές. Όπως είπατε κι εσείς, είναι περίπου το 70% των επικαίρων που δεν συζητιούνται. Το ποιοτικό στοιχείο, όμως, ποιο είναι; Το ποιοτικό στοιχείο είναι ότι γίνεται κατ’ εξακολούθηση, γίνεται συστηματικά και το εκλαμβάνουμε, τουλάχιστον εμείς, ως άρνηση του Υπουργού ή του οποιουδήποτε Υπουργού να τοποθετηθεί για ένα κρίσιμο θέμα των παιδικών σταθμών, όταν γνωρίζουμε ότι σαράντα οκτώ χιλιάδες παιδιά θα μείνουν εκτός.

**ΠΡΟΕΔΡΕΥΩΝ (Νικήτας Κακλαμάνης):** Χάνεται η επικαιρότητα, έχετε δίκιο.

**ΕΜΜΑΝΟΥΗΛ ΣΥΝΤΥΧΑΚΗΣ:** Χάνεται η επικαιρότητα. Κατά συνέπεια να ληφθούν σοβαρά υπ’ όψιν και από το Προεδρείο της Βουλής…

**ΠΡΟΕΔΡΕΥΩΝ (Νικήτας Κακλαμάνης):** Κύριε Συντυχάκη, δεν είναι ο κατάλληλος χώρος εδώ. Έχετε τους εκπροσώπους σας και ο κ. Παφίλης στη Διάσκεψη των Προέδρων όλα αυτά που λέτε τα έχει πει επανειλημμένως. Απλώς τώρα στην Ολομέλεια εγώ δίνω καταχρηστικά τον λόγο, επειδή σήμερα είναι λίγες οι ερωτήσεις.

**ΕΜΜΑΝΟΥΗΛ ΣΥΝΤΥΧΑΚΗΣ:** Έχει και μια επιπλέον αξία, γιατί υπάρχει κόσμος που παρακολουθεί τις επίκαιρες ερωτήσεις. Όταν βλέπει ότι αναβάλλεται η μία επίκαιρη ερώτηση πίσω από την άλλη, αντιλαμβάνεστε ότι αυτό είναι αρνητικό.

**ΠΡΟΕΔΡΕΥΩΝ (Νικήτας Κακλαμάνης):** Δεν σας αδικώ. Όμως, υπάρχουν και Υπουργοί, οι οποίοι είναι εξαιρετικά συνεπείς.

**ΕΜΜΑΝΟΥΗΛ ΣΥΝΤΥΧΑΚΗΣ:** Ας σταματήσει αυτή η παρωχημένη δικαιολογία για «ανειλημμένες υποχρεώσεις».

**ΠΡΟΕΔΡΕΥΩΝ (Νικήτας Κακλαμάνης):** Δεν θα δοθεί λύση εδώ, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Υποχρέωση είναι να έρθει να απαντήσει ο Υπουργός. Είναι απαράδεκτη η διαδικασία και η στάση του Υπουργού!

**ΠΡΟΕΔΡΕΥΩΝ (Νικήτας Κακλαμάνης):** Εντάξει. Σας ευχαριστώ.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Πρόεδρε, μπορώ να δώσω μια απάντηση;

**ΠΡΟΕΔΡΕΥΩΝ (Νικήτας Κακλαμάνης):** Έχετε τον λόγο, κύριε Αλεξιάδη, παρ’ ότι δεν σας αφορούν τα παράπονα.

**ΠΑΝΑΓΙΩΤΗΣ ΜΗΤΑΡΑΚΗΣ:** Ο κ. Αλεξιάδης είναι επιμελής!

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Δεν αφορούν εμένα, αλλά αφορούν την Κυβέρνηση. Επιτρέψτε μου να δώσω μία απάντηση.

Αυτό που ακούγεται είναι η μία πλευρά του φεγγαριού! Ας δούμε και την άλλη. Την προηγούμενη εβδομάδα, Δευτέρα, Πέμπτη, Παρασκευή, έπρεπε να έρθω να απαντήσω σε επίκαιρες ερωτήσεις, αυτή την εβδομάδα Πέμπτη, Παρασκευή και μαθαίνω ότι έχω και τη Δευτέρα. Σε λίγο καιρό θα έρθω κι εγώ στην κατηγορία αυτών, γιατί πρέπει να ρυθμιστεί σε επίπεδο Βουλής. Ένα αυτό.

Δεύτερον, το πρόγραμμα του κ. Τσακαλώτου, για το οποίο έχω πλήρη εικόνα λόγω του ότι είμαστε στο ίδιο Υπουργείο, είναι τόσο επιβαρυμένο, όχι μόνο δεκατέσσερις ώρες την ημέρα, αν βάλουμε και τα ταξίδια στο εξωτερικό και τις υποχρεώσεις και την προετοιμασία για τους θεσμούς. Αυτό το διάστημα είναι οι θεσμοί εδώ και έχει ένα τεράστιο έργο στην πλάτη του.

Δεν είναι δυνατόν να ακούγονται συνθήματα για την απουσία του. Μιλάω για τον συγκεκριμένο Υπουργό, γιατί έχω εικόνα του προγράμματος του, που ξεπερνάει κατά πολύ τις δεκατέσσερις ώρες. Μερικές φορές είναι από τις πέντε η ώρα το πρωί, γιατί επιστρέφει από ένα ταξίδι κι έχει υποχρέωση στη Βουλή ή οτιδήποτε άλλο.

Άρα να δούμε τα πράγματα στην πραγματική τους διάσταση και να κοιτάξουμε όλοι πώς θα τα αντιμετωπίσουμε.

**ΠΡΟΕΔΡΕΥΩΝ (Νικήτας Κακλαμάνης):** Εκτιμώ την προσπάθεια να πάρετε στην πλάτη σας όλο το Υπουργείο Οικονομικών, κύριε Αλεξιάδη. Αφού, όμως, με τσιγκλήσατε, θα σας πω ότι, παρ’ ότι αναγνωρίζω πως ο κ. Τσακαλώτος είναι ένας Υπουργός που και ταξίδια έχει, δεν δικαιολογείται να έχει αναβληθεί επτά φορές επίκαιρη ερώτηση για τον περιβόητο κ. Κιμ Γκλεν. Όσα ταξίδια κι όσο φόρτο εργασίας κι αν έχει, δεν δικαιολογείται να έχει αναβληθεί επτά φορές!

Εν πάση περιπτώσει, για εσάς μόνο καλά λόγια μπορώ να λέω κι έχετε δίκιο για το κάθε μέρα που σας βάζουν, επειδή έρχεστε. Κι αυτό είναι ένα θέμα που επίσης θα λυθεί διά ομογενοποιήσεως των ερωτήσεων ενός Υπουργείου. Έχετε δίκιο. Το έχουμε συζητήσει με τον κ. Βούτση. Θα κάνετε υπομονή περί τον έναν μήνα. Δεν θα σας ταλαιπωρούμε συνεχώς.

Αρχίζουμε, λοιπόν, τη συζήτηση με την έκτη με αριθμό 1255/13-9-2016 επίκαιρη ερώτηση πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με την καταπολέμηση του λαθρεμπορίου καυσίμων.

Ορίστε, κύριε Καμμένε, έχετε τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κύριε Πρόεδρε.

Καλημέρα, κύριε Αλεξιάδη. Σας ευχαριστώ που είστε σήμερα εδώ και χθες ήμασταν μαζί.

Σήμερα πρέπει να συζητήσουμε το ζήτημα, το οποίο χρονίζει, της καταπολέμησης του λαθρεμπορίου καυσίμων. Θα καταθέσω στα Πρακτικά, για όποιον συνάδελφο χρειαστεί να έχει μια εικόνα, την έκθεση του κ. Μάρδα, ο οποίος μιλάει για 2,5 δισεκατομμύρια ευρώ διαφυγόντα έσοδα ετησίως από το λαθρεμπόριο καυσίμων. Οι πιο συντηρητικές μελέτες το κατεβάζουν στα 600. Δεν είναι, όμως, 6 ευρώ. Είναι πάρα πολλά τα χρήματα που χάνονται.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το λαθρεμπόριο και η νοθεία καυσίμων έχει αναδειχθεί ως το μεγαλύτερο, σοβαρότερο και ανεξέλεγκτο πρόβλημα, το οποίο θέτει σε κίνδυνο και τη δημόσια υγεία αλλά και δημιουργεί τρύπες στα έσοδα του ελληνικού δημοσίου. Σύμφωνα με μελέτες, η πιο σύγχρονη και αποτελεσματική μέθοδος στον έλεγχο της νοθείας στα καύσιμα είναι η μοριακή ιχνηθεσία. Είναι ένα χημικό στοιχείο, το οποίο τοποθετείται στις ποσότητες των υγρών καυσίμων και είναι δυνατή η παρακολούθηση της διακίνησής τους σε όλα τα επίπεδα.

Το Υπουργείο Οικονομικών εξέφραζε από τις αρχές του 2016 την αισιοδοξία ότι όλα τα μέτρα θα έμπαιναν σε εφαρμογή το αργότερο μέχρι τα τέλη του περασμένου Ιουνίου. Γνωρίζω τις κοινές υπουργικές αποφάσεις, όπως την από 27-6-2014, αλλά και την από 3-2-2016 -τις έχω μπροστά μου, αλλά δεν τις καταθέτω, γιατί είναι δημόσια έγγραφα- για τη συγκρότηση των μελών εργασίας του Υπουργείου Οικονομικών για τη σύσταση σχεδίου κοινής υπουργικής απόφασης γι’ αυτά τα ζητήματα.

Είμαι ενήμερος, επίσης, ότι η σύσταση της ομάδας εργασίας ολοκλήρωσε το έργο της στις 8 Μαρτίου, πριν από αρκετούς μήνες. Το έστειλε στο Υπουργείο Οικονομικών και θα ερωτηθείτε γι’ αυτό. Άρα, έχουμε και ένα πόρισμα για το τι πρέπει να κάνουμε από τον Μάρτιο και πρέπει πλέον, εφόσον τελείωσε η πρώτη διαπραγμάτευση -και καταλαβαίνω την καθυστέρηση λόγω των διαπραγματεύσεων με τους θεσμούς- να επιταχύνουμε.

Ένα ακόμη μέτρο που δεν βοήθησε την πάταξη του λαθρεμπορίου -και πρέπει να το πούμε- είναι αυτό της εγκατάστασης του συστήματος εισροών-εκροών στα πρατήρια, που κόστισε συνολικά στους πρατηριούχους και στο δημόσιο πάνω από 100 εκατομμύρια ευρώ και δεν έχει αξιοποιηθεί.

Πώς δεν έχει αξιοποιηθεί; Θα πρέπει να το αναφέρουμε. Ο Σύνδεσμος των Εταιρειών Εμπορίας Πετρελαιοειδών αναφέρει ότι το 98% των πρατηρίων έχει το σύστημα. Το 94% των δεδομένων πηγαίνουν στο Υπουργείο, αλλά ούτε ελέγχονται ούτε αξιοποιούνται από τη Γενική Γραμματεία Πληροφοριακών Συστημάτων λόγω έλλειψης στελέχωσής της. Αυτό καταγγέλλει ο Σύνδεσμος. Πρέπει να το ελέγξουμε.

Βάλαμε το σύστημα. Εάν δεν έχουμε, όμως, και τον κόσμο για να ελέγξουμε; Κάποιος θα πει ότι όχι δεν το βάλαμε εμείς, το έβαλε η προηγούμενη κυβέρνηση. Όμως, δεν θέλω να ψέξω –είναι εδώ και ο κ. Μηταράκης- την προηγούμενη κυβέρνηση ότι έβαλε το σύστημα, για να γίνει η προμήθεια των 100 εκατομμυρίων ευρώ. Διότι εάν δεν φέρεις και το έσοδο, τότε τι κάνεις; Βάζεις ένα σύστημα χωρίς να έχεις στελεχώσει αυτούς που θα ελέγχουν τα δεδομένα για το λαθρεμπόριο;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Συγγνώμη, κύριε Πρόεδρε, που θα καταχραστώ άλλα είκοσι δευτερόλεπτα.

Ερωτάσθε εν τάχει, κύριε Υπουργέ: Πώς προτίθεστε να αντιμετωπίσετε το λαθρεμπόριο καυσίμων; Γιατί ενώ ισχύει η νομοθετική ρύθμιση από το 2012, καθυστερεί η έκθεση της ενεργοποιημένης διάταξης για τη μοριακή ιχνηθεσία; Ποια είναι μέχρι τώρα τα αποτελέσματα εργασίας της ομάδας διοίκησης, όπως είπα, και το πόρισμα που έχει βγει από τον Μάρτιο του 2016; Και γιατί…

**ΠΡΟΕΔΡΕΥΩΝ (Νικήτας Κακλαμάνης):** Οι ερωτήσεις είναι γραμμένες. Τις έχει δει ο Υπουργός.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ. Θα επανέλθω στη δευτερολογία μου.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Πραγματικά είναι ένα σημαντικότατο θέμα το θέμα του λαθρεμπορίου καυσίμων. Εγώ προτείνω ότι θα πρέπει κάποια στιγμή, κύριε Καμμένε, να κάνουμε μια αναλυτική συζήτηση στην Επιτροπή Οικονομικών Υποθέσεων για το τι έχει γίνει στον τομέα του λαθρεμπορίου καυσίμων, στον τομέα του λαθρεμπορίου καπνικών, να έχουμε τον χρόνο να καταθέσουμε τα πάντα.

Εδώ έχουμε το εξής δεδομένο. Έχουμε ένα πλήρες νομοθετικό πλαίσιο. Στο θέμα του λαθρεμπορίου καυσίμων δεν έχουμε να φέρουμε κάποια καινούργια νομοθετική διάταξη, δηλαδή, να φέρουμε καινούργιο νομοσχέδιο, όπως είχαμε στο λαθρεμπόριο των καπνικών. Όμως, έχουμε το περίεργο να υπάρχουν πολύ καλές νομοθετικές διατάξεις από το 2012, 2013, 2014 οι οποίες τι προέβλεπαν; Προέβλεπαν πολύ σωστά μέτρα με μία δηλητηριώδη λεπτομέρεια, ότι έπρεπε να εκδοθεί κοινή υπουργική απόφαση. Και αυτό παρέμενε κάπου στα συρτάρια του Υπουργείου.

Θέλω να σας διαβεβαιώσω ότι και για τα τρία θέματα -θα μιλήσω αναλυτικά γι’ αυτά- υπάρχει προσπάθεια να επιταχυνθούν οι ενέργειες. Και λέω να επιταχυνθούν πάρα πολύ και καταλαβαίνω το γλωσσικό ατόπημα. Όμως, κάνουμε μεγάλη προσπάθεια στο να γίνουν πολύ πιο γρήγορα αυτά τα πράγματα, να βγουν αυτές οι υπουργικές αποφάσεις. Έχει τελειώσει η συγκεκριμένη επιτροπή. Είμαστε τώρα στη φάση μελέτης για να βγει η κοινή υπουργική απόφαση, για να λύσει το θέμα των ιχνηθετών.

Οι ιχνηθέτες –θα το πω πολύ σύντομα, όπως και εσείς- είναι ένα στοιχείο το οποίο θα μπαίνει μέσα στο καύσιμο, όταν βγαίνει από το διυλιστήριο. Και οποτεδήποτε βρούμε αυτό το καύσιμο και το ελέγξουμε, θα ξέρουμε πότε, από πού έφυγε, ποια ποσότητα και για πού προοριζόταν.

Έτσι αν βρούμε καύσιμο στη Λαμία που έπρεπε να πάει στην Τρίπολη θα ξέρουμε ότι είναι προϊόν λαθρεμπορίας. Ή εάν βρούμε καύσιμο, το οποίο είναι για άλλη χρήση, να πηγαίνει για άλλη χρήση, πάλι θα είναι προϊόν λαθρεμπορίας. Θα μας δώσει ένα πάρα πολύ καλό εργαλείο για να ελέγξουμε μετά τη διακίνηση του πετρελαίου.

Διαβεβαιώνω, λοιπόν, πως σε ό,τι αφορά τους ιχνηθέτες, τρέχουν οι διαδικασίες πάρα πολύ. Υπήρχε ένα ζήτημα στο αν θα πρέπει να αποκαλυφθεί ή όχι το χημικό μόριο του ιχνηθέτη. Αυτό δημιουργούσε προβλήματα διότι οι σοβαρές εταιρείες, που μπορούν να διεκδικήσουν τους διαγωνισμούς, δεν θα έρχονταν ποτέ να πουν ότι αυτό είναι το χημικό μόριο, δηλαδή, «αυτή είναι η σύνθεση του ιχνηθέτη που πουλάω», διότι μετά θα μπορούσε να αντιγραφεί. Αυτό ξεπεράστηκε με έγγραφο που κάναμε στην Ευρωπαϊκή Ένωση και σύμφωνα με γραπτή απάντηση της Ευρωπαϊκής Επιτροπής, δεν κρίνεται υποχρεωτική η εκ μέρους των κρατών-μελών δημοσιοποίηση του χημικού τύπου.

Και θέλω να σας ενημερώσω ότι ήδη η Ευρωπαϊκή Επιτροπή έχει προβεί σε πρόκληση εκδήλωσης ενδιαφέροντος για ευρωπαϊκό ιχνηθέτη νέας τεχνολογίας με ημερομηνία υποβολής προσφορών μέχρι 31-3 και ολοκλήρωση επιβολής του νέου μορίου πριν την 31-12-2016.

Για πλήρη ενημέρωσή σας καταθέτω μια σειρά από έγγραφα του Υπουργείου Οικονομικών, της Γενικής Γραμματείας Βιομηχανίας του Υπουργείου Οικονομίας και Ανάπτυξης, της Γενικής Γραμματείας Πληροφοριακών Συστημάτων, της Γενικής Γραμματείας Δημοσίων Εσόδων για το πόσοι έλεγχοι έγιναν κλπ.

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στη δευτερομιλία μου θα απαντήσω στα υπόλοιπα.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Καμμένος.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κύριε Υπουργέ.

Η εικόνα που μας δίνετε είναι ενθαρρυντική. Θέλω να ελπίζω και πιστεύω -και θα ελεγχθούμε γι’ αυτό- ότι μέσα στο έτος, στο 2016 που διανύουμε τώρα και τους επόμενους μήνες, εφόσον υπογράψουμε εμείς τις κοινές υπουργικές αποφάσεις, υπάρχουν τα συστήματα, γίνει ο διαγωνισμός, να τελειώσουμε με τη διαδικασία έτσι ώστε στο τέλος του χρόνου ή αρχή του 2017 να μπορέσουμε να έχουμε βάλει το σύστημα σε εφαρμογή. Να ξεκινήσουμε να μειώνουμε την απώλεια εσόδων έτσι ώστε αυτήν τη μείωση της απώλειας των εσόδων να μπορέσουμε να τη βάλουμε και σε αριθμούς στον προϋπολογισμό του 2017 για το 2018. Διότι και 600 εκατομμύρια τον χρόνο να είναι ή 700 και όχι 2,5 δισεκατομμύρια, που είχε υπολογίσει ο κ. Μάρδας, είναι πάρα πολύ υψηλό το ποσό και δεν μπορούμε να κλείσουμε τα μάτια ούτε να καθυστερήσουμε άλλο. Μαζί με τα καπνικά, που τελειώσαμε, πρέπει να τελειώσει και το θέμα των καυσίμων και του ΦΠΑ, όπως είπαμε χθες, και κλείνουμε σχεδόν το 90% της απώλειας, τουλάχιστον της φανερής και τεράστιας, εσόδων για το δημόσιο, που είναι και της αρμοδιότητάς σας.

Τίθεται ένα επίσης τεράστιο ζήτημα με τα τελωνεία. Θα πρέπει να το αναφέρω διότι τόσο στον Έβρο, από την Τουρκία, τόσο στα σύνορά μας με την Αλβανία όσο με τα Σκόπια και με τη Βουλγαρία, λόγω και της κρίσεως -και δεν είναι μόνο αυτού του τρέχοντος έτους, αλλά και των προηγούμενων ετών- πολλά βυτιοφόρα με πάρα πολλούς τρόπους κάνουν λαθρεμπόριο. Θα αφήσω και ένα μικρό έγγραφο που έχω, το οποίο εξηγεί ακριβώς πώς γίνεται το λαθρεμπόριο βήμα-βήμα στα σύνορα, τι δηλώνουν τι δεν δηλώνουν, πώς μεταφορτώνουν τα υγρά καύσιμα και στην Τουρκία και σε όλα τα σύνορα για ενημέρωση όλων. Και θα κάνω μια ειδική ερώτηση και για τα τελωνεία γι’ αυτόν τον λόγο.

Όπως, επίσης, και για τα σκάφη, τα λεγόμενα σλέπια ή μπάρτζες, όπως τα λένε στην αγορά, τα οποία ξεφορτώνουν μεσοπέλαγα καύσιμα και γίνεται το λαθρεμπόριο. Εκεί επισήμαινε ο κ. Σιούφας, αν δεν κάνω λάθος, μπορεί να θυμάται και ο κ. Κακλαμάνης καλύτερα από εμάς γιατί δεν ήμασταν και στη Βουλή, ότι παραμένουν ακινητοποιημένα επί τέσσερα χρόνια σκάφη δίωξης λαθρεμπορίου που παρελήφθησαν το 2008 με κόστος αγοράς δύο εκατομμυρίων ευρώ για να εντοπίζουν τα αόρατα σλέπια, αυτά τα μικρά σκάφη που ξεφορτώνουν μεσοπέλαγα. Το καταθέτω.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα ήθελα, κύριε Υπουργέ, εάν έχετε τον χρόνο και την καλοσύνη να μας ενημερώσετε, για να μην αναγκαστώ να κάνω άλλη ερώτηση. Αυτά τα σκάφη τα έχουμε παραλάβει; Έχει γίνει κάτι; Τα έχει πάρει το δημόσιο; Είναι σε λειτουργία; Αν όχι ας το κάνουμε εμείς αν δεν το έκαναν οι άλλοι από το 2008. Για να μπορέσουμε να καταδιώξουμε και το λαθρεμπόριο στη θάλασσα.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κύριος Υπουργός.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Θα είμαι ο τελευταίος, κύριε Βουλευτά, που θα πω ότι στον τομέα του λαθρεμπορίου, στον τομέα φοροδιαφυγής έχουμε κάνει ό,τι έπρεπε να κάνουμε και είμαστε εφησυχασμένοι και επαναπαυόμαστε στις δάφνες μας. Έχουμε να κάνουμε πάρα πολλή δουλειά και πρέπει να κινηθούμε πολύ πιο γρήγορα και έχουμε να κάνουμε πολλά πράγματα. Γνωρίζουμε τα προβλήματα και ειδικά στο λαθρεμπόριο καυσίμων γνωρίζουμε το τι κρύβεται πίσω απ’ αυτήν την ιστορία, το ποιοι εξυπηρετούνται.

Υπάρχει, όμως, και ένας άλλος σημαντικότατος παράγοντας, το θέμα του ανταγωνισμού, διότι επιχειρήσεις σοβαρές, οι οποίες δεν θέλουν να εμπλακούν σ’ αυτό το σπορ, δεν μπορούν να ανταποκριθούν και αναγκάζονται και αποσύρονται από την αγορά ή έχουν τρομερά οικονομικά προβλήματα, ενώ κάποιοι άλλοι δημιουργούν τέτοιες δομές που βοηθούν το λαθρεμπόριο και μπορούν και επιβάλουν την άποψή τους στην αγορά των καυσίμων και όχι μόνο, διότι επεκτείνονται και αλλού. Γνωρίζουμε καταστάσεις, πρόσωπα κ.λπ..

Σε ό,τι αφορά το λαθρεμπόριο καυσίμων, τρεις είναι οι άξονες που κινούμαστε: Πρώτο είναι το θέμα της ιχνηθέτησης των καυσίμων, δεύτερο το θέμα της τοποθέτησης GPS και τρίτο το θέμα της πλήρους εφαρμογής του συστήματος εισροών-εκροών.

Θα ξεκινήσω από το σύστημα εισροών-εκροών, γιατί για την ιχνηθεσία είπα. Το σύστημα εισροών-εκροών έχει τοποθετηθεί στο 98% των βενζινάδικων, όπως είπαμε. Έχει τοποθετηθεί περίπου στο 72% των δομών για διυλιστήρια και φορολογητέες αποθήκες. Εκεί είμαστε στο στάδιο εφαρμογής και προχωρά αυτή η διαδικασία. Είμαστε, δηλαδή, στο να εφαρμοστούν αυτά τα πράγματα και θα πιέσουμε να εφαρμοστούν πιο γρήγορα και να εφαρμοστεί και το νομοθετικό πλαίσιο που υπάρχει στο σύστημα εισροών-εκροών. Βεβαίως, το θέμα δεν είναι μόνο να τοποθετηθεί το σύστημα και να συλλέγουμε τα στοιχεία, διότι έχουμε γεμίσει στο Υπουργείο Οικονομικών από αποθήκες -θυμάμαι παλαιότερα- με ένα σωρό αρχεία, τα οποία δεν ήλεγχε κανείς ή τώρα με ηλεκτρονικά αρχεία που δεν ελέγχονται όπως θα έπρεπε. Άρα, εκεί κάνουμε συγκεκριμένες ενέργειες και θα έχουμε αποτελέσματα.

Θέλω να κλείσω με το σύστημα GPS. Έχει τελειώσει το πόρισμα της επιτροπής που προβλεπόταν εδώ και χρόνια και δεν είχε γίνει ποτέ, εκδόθηκαν δυο κοινές υπουργικές αποφάσεις τον Δεκέμβριο και τον Απρίλιο και πλέον είμαστε στο στάδιο εφαρμογής αυτού του συστήματος.

Αυτό που θέλω να σας πω είναι ότι και τα τρία συστήματα, η ιχνηθεσία, το GPS και τα συστήματα εισροών-εκροών είναι τρεις παράλληλες δράσεις, τις οποίες πιέζουμε να «τρέξουν» όσο γίνεται πιο γρήγορα, διότι έχουμε την αίσθηση και την πληροφόρηση ότι μόλις αυτά τα συστήματα λειτουργήσουν, ένα μεγάλο κομμάτι της αγοράς θα εξυγιανθεί, θα αυξηθούν τα δημόσια έσοδα του δημοσίου και θα σταματήσουν αυτά τα παρατράγουδα που υπάρχουν αυτή την περίοδο.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, εάν ξέρετε, μπορείτε να μας πείτε για τα δυο ειδικά καράβια που είπε ο κύριος συνάδελφος; Υπάρχει απάντηση;

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Δεν έχω εικόνα ακριβώς αυτή τη στιγμή.

**ΠΡΟΕΔΡΕΥΩΝ (Νικήτας Κακλαμάνης):** Εντάξει.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Η εικόνα που έχω αυτή τη στιγμή είναι ότι έχουν χρησιμοποιηθεί αυτά τα σκάφη, αλλά πιο αναλυτικά θα σας ενημερώσω.

**ΠΡΟΕΔΡΕΥΩΝ (Νικήτας Κακλαμάνης):** Εντάξει. Καλυφθήκατε, κύριε Καμμένε, εν μέρει ίσως προς το τέλος, αλλά μπορεί να το δει ο κύριος Υπουργός.

Πριν προχωρήσουμε στη συζήτηση της δεύτερης επίκαιρης ερώτησης προς τον κ. Αλεξιάδη, έχω την τιμή να ανακοινώσω στο Σώμα ότι οι Υπουργοί Ναυτιλίας και Νησιωτικής Πολιτικής, Εσωτερικής και Διοικητικής Ανασυγκρότησης, Εθνικής Άμυνας, Εξωτερικών, Οικονομικών και οι Αναπληρωτές Υπουργοί Εσωτερικών και Διοικητικής Ανασυγκρότησης κατέθεσαν στις 15-9-2016 σχέδιο νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Κυπριακής Δημοκρατίας σχετικά με τη συνεργασία στους τομείς Έρευνας και Διάσωσης».

Δεύτερον, οι Υπουργοί Οικονομικών, Πολιτισμού και Αθλητισμού, Περιβάλλοντος και Ενέργειας και Υποδομών, Μεταφορών και Δικτύων κατέθεσαν στις 15-9-2016 σχέδιο νόμου: «Κύρωση της από 14-11-2014 Σύμβασης Αγοραπωλησίας Μετοχών για την απόκτηση του 100% του μετοχικού κεφαλαίου της εταιρείας «ΕΛΛΗΝΙΚΟ Α.Ε.» και της από 19-7-2016 Τροποιητικής Σύμβασης και ρύθμιση λοιπών συναφών θεμάτων».

Παραπέμπονται στις αρμόδιες Διαρκείς Επιτροπές.

Προχωρούμε στη συζήτηση της πρώτης με αριθμό 1259/13-9-2016 επίκαιρης ερώτησης δεύτερου κύκλου της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Οικονομικών, σχετικά με την αδράνεια για την αντιμετώπιση των «γκρίζων μισθώσεων» στις μισθώσεις ιδιωτικών χώρων ως τουριστικών καταλυμάτων.

Κυρία Αραμπατζή, έχετε τον λόγο.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κύριε Υπουργέ, βρίσκεστε σήμερα εδώ για να απαντήσετε στην επίκαιρη ερώτησή μου για τις «γκρίζες μισθώσεις» των τουριστικών καταλυμάτων, ενώ βεβαίως θα περίμενα την αρμόδια Υπουργό, την κ. Κουντουρά, να απαντήσει για το θέμα, στην οποία είχα απευθύνει αρμοδίως την ερώτηση.

Βεβαίως, η κ. Κουντουρά δήλωσε αναρμόδια και πέταξε το μπαλάκι στο δικό σας Υπουργείο. Είναι, όμως, απορίας άξιο πώς δηλώνει αναρμόδια, όταν είναι το Υπουργείο Οικονομίας, Ανάπτυξης και Τουρισμού αυτό το οποίο απελευθέρωσε πλήρως τις συγκεκριμένες μισθώσεις με το ν.4336/2015, όταν είναι το συγκεκριμένο Υπουργείο το οποίο είναι υπεύθυνο και καθ’ ύλην αρμόδιο για το θεσμικό πλαίσιο των τουριστικών μισθώσεων εν γένει και όταν βεβαίως και η κ. Κουντουρά και ο κ. Σταθάκης όπου βρεθούν και όπου σταθούν δηλώνουν ότι οσονούπω έρχεται με δική τους υπογραφή –κυκλοφόρησε, άλλωστε, και σχέδιο στη διαβούλευση- η συγκεκριμένη νομοθετική ρύθμιση.

Βεβαίως, παρ’ ότι δεν είναι εδώ παρούσα η κυρία Υπουργός, δεν είναι η πρώτη φορά που δεν έρχεται να απαντήσει. Ακόμη περιμένω, κύριε Υπουργέ –και θέλω να καταγραφεί στα Πρακτικά- την απάντηση της κυρίας Υπουργού για τις επιπτώσεις του προσφυγικού στον τουρισμό των νησιών του βορειοανατολικού Αιγαίου και νησιών της Δωδεκανήσου. Παρακαλώ, λοιπόν, να καταγραφεί.

Να πάω πολύ γρήγορα στην ουσία της συγκεκριμένης ερώτησης. Την ίδια στιγμή, λοιπόν, κύριε Υπουργέ, που η Κυβέρνησή σας παρακαλεί την τρόικα για την υποδόση των 2,8 δισεκατομμυρίων ευρώ, η οποία δυστυχώς είναι στον αέρα, λόγω της ακόμη μια φορά πολιτικής σας ανεπάρκειας, κλείνετε τα μάτια μπροστά σε μια σκιώδη οικονομία, την οικονομία των «γκρίζων» μισθώσεων, με τζίρο όπως λένε οι μελέτες άνω των 2 δισεκατομμυρίων ευρώ ετησίως.

Η Κυβέρνησή σας προκλητικά αδιαφορεί, παρά τις επανειλημμένες εξαγγελίες, να φέρει νομοθέτημα στη Βουλή, για την πάταξη αυτή της παραοικονομίας και η Κυβέρνησή σας είναι απολύτως υπεύθυνη, κύριε Υπουργέ, γιατί μόλις αναλάβατε τη διακυβέρνηση, από το καλοκαίρι του 2015, απελευθερώσατε πλήρως αυτές τις μισθώσεις, με αποτέλεσμα η διάκριση ανάμεσα σε αδειοδοτημένα και μη καταλύματα να καταργηθεί με δική σας νομοθετική παρέμβαση και έτσι ο καθένας να μπορεί να ενοικιάζει από μια μέρα όσο χρόνο θέλει «μαύρα», χωρίς καμμία απόδοση, τα ιδιωτικά του ακίνητα ως τουριστικά καταλύματα.

Ρωτάω, λοιπόν, πολύ γρήγορα, κύριε Υπουργέ, γιατί ένα χρόνο μετά απ’ αυτήν την πλήρη απελευθέρωση δεν έχετε φέρει το αναγκαίο νομοθετικό πλαίσιο ρύθμισης αυτού του καθεστώτος, μέχρι τον Ιούλιο του 2016, όπως είχατε επανειλημμένως υποσχεθεί.

Και μιας και ο Κοινοβουλευτικός Έλεγχος –θα μου επιτρέψετε, κύριε Πρόεδρε- πρέπει να απηχεί τη ζώσα πολιτική πραγματικότητα, θα ήθελα να σας ρωτήσω, κύριε Υπουργέ. Γιατί από χθες το βράδυ παρακολουθούμε εμβρόντητοι τα όσα έχουν συμβεί με τον κεντρικό τραπεζίτη τον κ. Στουρνάρα με τους εισαγγελείς οι οποίοι στάλθηκαν στην οικία του, συμπτωματικά λίγες ώρες μετά, αφού η Τράπεζα της Ελλάδος δεν ενέκρινε τη νέα ηγεσία της Attica Bank -τους εκλεκτούς δηλαδή της δικής σας Κυβέρνησης- και η σύζυγος του κ. Στουρνάρα μιλάει για σκοπιμότητα που έχει στόχο τον σύζυγό της.

**ΠΡΟΕΔΡΕΥΩΝ (Νικήτας Κακλαμάνης):** Πείτε την ερώτησή σας, μην κάνετε κατάχρηση.

**ΦΩΤΕΙΝΗ ΑΡΑΜΠΑΤΖΗ:** Επιτρέψτε μου, κύριε Πρόεδρε, ολοκληρώνω.

Πείτε μας, λοιπόν, εσείς, κύριε Υπουργέ και διαφωτίστε την κοινή γνώμη, τι συμβαίνει με την υπόθεση του κ. Στουρνάρα;

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, κοινοβουλευτικά σπεύδω να πω ότι εάν θέλει μπορεί να απαντήσει επί του δευτέρου ερωτήματος ο κύριος Υπουργός, αλλά τυπικά δεν υποχρεούται.

Ο κύριος Υπουργός έχει τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε και ευχαριστώ και για την ερώτησή σας, κυρία Βουλευτά.

Εγώ θέλω να συζητήσουμε, ειλικρινά, ένα σημαντικό πρόβλημα που απασχολεί τον ελληνικό τουρισμό, εσείς θελήσατε να επεκταθείτε σε άλλα ζητήματα και σε άλλους Υπουργούς. Να μπορέσω να απαντήσω εγώ για άλλους Υπουργούς δεν έχω τη δυνατότητα. Βεβαίως, εκπλήσσομαι από τον μικρό κατάλογο ευθυνών που έχετε γι’ αυτήν την Κυβέρνηση. Εγώ πίστευα ότι θα μας ρίχνατε την ευθύνη για την αποχουντοποίηση του 1974, για το σκάνδαλο του Χρηματιστηρίου, για όλα αυτά που έγιναν στη χώρα και μας οδήγησαν εδώ. Δεν μας τα καταλογίσατε αυτά ακόμη. Φαντάζομαι σε κάποια επόμενη παρέμβασή σας, αλλά δεν θα σταθώ σε αυτό. Θα σταθώ σε ένα βαρύτατο πολιτικό επιχείρημα που ακούστηκε σε αυτήν την Αίθουσα, σε ένα βαρύτατο πολιτικό επιχείρημα το οποίο θέλω να το τονίσω.

Είπατε: «Οι Εισαγγελείς στάλθηκαν». Ξέρετε εδώ πρέπει να αποφασίσετε. Ή η δικαιοσύνη είναι ανεξάρτητη και υπερασπιζόμαστε όλοι την ανεξαρτησία της δικαιοσύνης ή θέλετε να επαναφέρουμε τη δικαιοσύνη σε λειτουργίες που έχουν αποδειχθεί τα προηγούμενα χρόνια και πολλές φορές έχει καταγγείλει και το δικό σας κόμμα ή δικά σας στελέχη, όταν ήταν σε κάποιες συγκεκριμένες θέσεις. Εμείς, λοιπόν, ούτε τις φορολογικές υπηρεσίες χρησιμοποιούμε, για να τις στείλουμε για ελέγχους σε μέσα μαζικής ενημέρωσης που κάνουν κριτική προς την Κυβέρνηση, όπως έγινε επί των ημερών σας ή επί προηγουμένων Κυβερνήσεων ούτε σε καμμία περίπτωση έχουμε μια λογική να χρησιμοποιήσουμε τη δικαιοσύνη και τους εισαγγελείς. Είναι βαρύτατο αυτό που είπατε και ελπίζω να καταλάβετε το τι είπατε, ότι οι εισαγγελείς στάλθηκαν. Θεωρείτε, δηλαδή, ότι αυτήν την περίοδο γίνονται εισαγγελικές έρευνες κατά παραγγελία; Είναι βαρύτατο πολιτικό επιχείρημα. Πρέπει να πάρετε θέση. Εγώ δεν θέλω να σταθώ άλλο πάνω σ’ αυτό, διότι θέλω να πάω στην ουσία της ερώτησης.

Μας καταλογίσατε στην ερώτησή σας συνεχιζόμενη αδιαφορία για το θέμα αυτό. Συγγνώμη, τώρα, για να καταλάβουμε, βεβαίως και έχουμε ευθύνη ως Κυβέρνηση για το ότι δεν φέραμε νωρίτερα αυτό το νομοθετικό πλαίσιο, το οποίο είπατε κι εσείς και γνωρίζετε. Αλλά γνωρίζετε πολύ καλά ότι δεν φέραμε αυτό το νομοθετικό πλαίσιο, διότι είμαστε ακόμη σε μια φάση διαπραγμάτευσης.Μπορούσαμε να φέρουμε και για τον ακατάσχετο λογαριασμό και για την οικειοθελή αποκάλυψη κεφαλαίων και για το πλαστικό χρήμα και γι’ αυτό νωρίτερα τις διατάξεις. Σας διαβεβαιώ ότι δεν θα ήταν διατάξεις, οι οποίες θα αντιμετώπιζαν τα προβλήματα, θα δίνανε δηλαδή λύση και θα φέρνανε έσοδα στο δημόσιο, γι’ αυτό και συνεχίζονται οι διαπραγματεύσεις. Εμείς δεν το κρύβουμε.

Άλλωστε, ο Πρωθυπουργός στη Θεσσαλονίκη, με περισσή πολιτική επάρκεια, είπε και το θέμα της ταχύτητας και της καθυστέρησης στις διαπραγματεύσεις. Το είπε δημόσια ο Πρωθυπουργός της χώρας. Δεν χρειάζεται να το πω εγώ αυτό.

Δεν συμφωνώ, λοιπόν, σε καμμία περίπτωση ότι υπάρχει καθυστέρηση. Υπάρχει διαπραγμάτευση και υπάρχει σκληρή διαπραγμάτευση και να είστε σίγουρη ότι από τη διαπραγμάτευση θα βγει κάτι πολύ θετικό.

Για το περιεχόμενο τώρα ακριβώς των διατάξεων που θα φέρουμε θα σας απαντήσω αμέσως στη δευτερομιλία μου.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Αραμπατζή, έχετε τον λόγο.

**ΦΩΤΕΙΝΗ ΑΡΑΜΠΑΤΖΗ:** Σε ό,τι αφορά το «στάλθηκαν», κύριε Υπουργέ, θα έλεγα ότι «όποιος έχει τη μύγα μυγιάζεται». Το λέει ο ελληνικός λαός. Άλλωστε, μετά τις απαντήσεις του κυρίου Πρωθυπουργού στη ΔΕΘ σε σχέση με το Συμβούλιο της Επικρατείας, προφανώς έχετε τον λόγο να «μυγιάζεστε».

Εγώ ρώτησα συγκεκριμένα, κύριε Υπουργέ. Είναι γνωστές οι θέσεις της Νέας Δημοκρατίας για την ανεξαρτησία και την προάσπιση της ανεξαρτησίας της δικαιοσύνης και παρακαλώ μην ρίχνετε τα πυρά εκεί που δεν αρμόζουν. Εγώ ρώτησα συγκεκριμένα επί της ουσίας να διαφωτίσετε τον ελληνικό λαό, ο οποίος μας ακούει, αλλά εσείς προτιμήσατε την παρελκυστική λογική και τη λογική του εκφοβισμού, θα μου επιτρέψετε να πω.

Τώρα, δεν ξέρω τι διαπραγμάτευση κάνετε, κύριε Υπουργέ, ένα χρόνο μετά από την πλήρη απελευθέρωση των μισθώσεων, αλλά να θυμίσουμε ότι κάτι ανάλογο είχε γίνει και με τον κ. Βαρουφάκη, όπως φαντάζομαι θα θέλετε να μην θυμάστε, με την ενοικίαση του σπιτιού στο οποίο δεν αποδόθηκαν οι φόροι κλπ.. Ήταν ένα ανάλογο παράδειγμα αυτών των «γκρίζων» μισθώσεων.

Δείχνετε μία σκανδαλώδη αδιαφορία, κύριε Υπουργέ, για να προστατεύσετε τον νόμιμο ανταγωνισμό, τον νόμιμο τουριστικό επαγγελματία, τον τουρισμό μας και κυρίως να περισώσετε -και αυτό θα έπρεπε να σας ενδιαφέρει εσάς, κύριε Υπουργέ- τα απολεσθέντα δημόσια έσοδα για την εθνική οικονομία. Αδιαφορείτε, λοιπόν, για έναν κλάδο που εισφέρει το 20% του ΑΕΠ στην εθνική οικονομία. Προσφέρει αυτές τις εφτακόσιες χιλιάδες πολύτιμες θέσεις εργασίας.

Τα νούμερα τα ξέρετε, κύριε Υπουργέ; Είναι πράγματι σοκαριστικά από αυτή τη «γκρίζα» οικονομία των μισθώσεων κι εσείς έρχεστε εδώ, από το Βήμα της Βουλής, και μας λέτε ότι ένα χρόνο διαπραγματεύεστε για ένα τοπίο το οποίο αφήσατε αρρύθμιστο. Δεν το αφήσαμε εμείς. Εσείς τις απελευθερώσατε πλήρως ως συνεπείς στην τρόικα, στην εργαλειοθήκη του ΟΟΣΑ. Τα απελευθερώσατε όλα, όπως απελευθερώσατε τις μέρες της διάρκειας του γάλακτος, όπως απελευθερώσατε το καθεστώς στο γιαούρτι. Εσείς που θα σκίζατε τα μνημόνια, έχετε γίνει οι πιο πρόθυμοι θιασώτες των μνημονίων και της εργαλειοθήκης του ΟΟΣΑ.

Τα νούμερα, κύριε Υπουργέ, είναι πράγματι σοκαριστικά. Είπαμε: Είναι δύο δισεκατομμύρια τζίρος αυτής της «γκρίζας» οικονομίας, 270 εκατομμύρια ευρώ τον χρόνο από φόρους που δεν αποδίδονται, φόρους εισοδήματος, ασφαλιστικές εισφορές, ΦΠΑ, δημοτικά τέλη, φόροι παρεπιδημούντων, 588 εκατομμύρια ευρώ απώλειες για τον ξενοδοχειακό κλάδο, με ό,τι σημαίνει αυτό για την ανταγωνιστικότητά του και πάνω από δεκαπέντε χιλιάδες θέσεις εργασίας τον χρόνο. Αυτές είναι μελέτες που έχει καταθέσει το Ξενοδοχειακό Επιμελητήριο Ελλάδος, το ΙΤΕΠ, και μιλάμε για το 2015.

Φοβάμαι, κύριε Υπουργέ, για να μην πω ότι είμαι σίγουρη, ότι αν μετρηθεί -που μετράται αυτή τη στιγμή- και δοθούν τα σχετικά αποτελέσματα, θα είναι πολύ υψηλότερα.

Θα πρέπει να ξεκαθαρίσουμε, κύριε Υπουργέ, κάτι. Βεβαίως, η Νέα Δημοκρατία δεν αντιτίθεται στην οικονομία του διαμοιρασμού. Η οικονομία του διαμοιρασμού είναι ένα προϊόν, μια διεθνής πρακτική που παίρνει βεβαίως μεγάλες διαστάσεις. Η Νέα Δημοκρατία θέλει αυτό να γίνεται με κανόνες και νομιμότητα.

Αυτό στο οποίο αντιτίθεται είναι η «γκρίζα» οικονομία που ανθεί μέσα σε αυτή. Είναι απόρροια της δικής σας αδυναμίας. Υπάρχει πλήρης απουσία συστηματικής καταγραφής μέσω ειδικού μητρώου των παράνομων καταλυμάτων, πλήρης αδυναμία πιστοποίησης της υγιεινής και της ασφάλειας αυτών των καταλυμάτων, παγίωση φορολογικής ασυμμετρίας στον τουρισμό, που θα πρέπει εσάς πάρα πολύ να σας ενδιαφέρει, διόγκωση της «μαύρης» εργασίας, εκτόξευση της φοροδιαφυγής και της φοροαποφυγής.

Φυσικά, είναι ακόμη ένα πλήγμα στην εικόνα της χώρας μας ως του ασφαλούς τουριστικά προορισμού.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κυρία Αραμπατζή.

**ΦΩΤΕΙΝΗ ΑΡΑΜΠΑΤΖΗ:** Ένα λεπτό, κύριε Πρόεδρε. Δώστε μου, σας παρακαλώ, ένα λεπτό.

Θέλω να επιμείνω, κύριε Υπουργέ. Η Νέα Δημοκρατία κράτησε με νύχια και με δόντια, παρά την επιμονή της τρόικας, τις μισθώσεις στις τριάντα ημέρες, κάτω από τις οποίες οι μισθώσεις θεωρούνται τουριστικές, αλλά υπάρχει έλεγχος. Εσείς ήρθατε και από μια ημέρα ο καθένας νοικιάζει σε όποιον θέλει το οτιδήποτε, θεωρώντας το τουριστική μίσθωση χωρίς κανέναν έλεγχο.

Είναι, κύριε Υπουργέ, προκλητικό το γεγονός ότι αφήσατε αρρύθμιστο το τοπίο σε μια πολύ κρίσιμη τουριστικά και οικονομικά περίοδο, την καλοκαιρινή σεζόν. Δηλαδή, εκεί που θα υπήρχε το όργιο της συγκεκριμένης «γκρίζας» οικονομίας, εσείς αφήσατε αρρύθμιστο το τοπίο με τις εξαγγελίες για τέλος Ιουλίου 2016 ρύθμιση.

Αυτό έγινε τη στιγμή, μάλιστα, κύριε Υπουργέ, που φορολογήσατε ανηλέως τον τουριστικό κλάδο από το 13% στο 24%, την κατάργηση της νησιωτικότητας, το 6,5% στο 13%.

**ΠΡΟΕΔΡΕΥΩΝ (Νικήτας Κακλαμάνης):** Κυρία Αραμπατζή, πρέπει να ολοκληρώσετε.

**ΦΩΤΕΙΝΗ ΑΡΑΜΠΑΤΖΗ:** Τελειώνω, κύριε Πρόεδρε. Ευχαριστώ για την ανοχή σας.

Φορολογήσατε ανηλεώς τη νόμιμη τουριστική επιχειρηματικότητα, από την οποία η εθνική μας οικονομία εξαρτά πάρα πολλά έσοδα.

**ΠΡΟΕΔΡΕΥΩΝ (Νικήτας Κακλαμάνης):** Κυρία Αραμπατζή, δεν μπορώ να κάνω άλλη κατάχρηση. Μιλάτε πέντε λεπτά και πέντε στην πρωτολογία σας. Αντί για πέντε συνολικά, δέκα σας έχω αφήσει. Παρακαλώ, κλείστε.

**ΦΩΤΕΙΝΗ ΑΡΑΜΠΑΤΖΗ:** Έκλεισα.

Εφόσον δεν ήταν ρυθμισμένο το τοπίο, κύριε Υπουργέ, γιατί δεν κάνατε ελέγχους για να πατάξετε τις «γκρίζες» αυτές μισθώσεις με τους μηχανισμούς, τους οποίους διαθέτετε εσείς ως Υπουργείο Οικονομικών;

Ευχαριστώ πολύ και για την ανοχή σας.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, θα έχετε τη σχετική ανοχή, εφόσον τη χρειαστείτε.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Δεν θα χρειαστεί, κύριε Πρόεδρε, γιατί εγώ πιστεύω ότι σημασία δεν έχει η διάρκεια ανάπτυξης ενός επιχειρήματος, αλλά η βαρύτητα ενός επιχειρήματος.

Παρά το νεαρό της ηλικίας της κυρίας Βουλευτή, που της δίνει δυνατότητα μνήμης μεγαλύτερης από μένα, που στα πενήντα έξι μου καταλαβαίνω ότι η μνήμη μου έχει αρχίσει και με εγκαταλείπει, θυμάμαι πολύ καλά το τι είχε ειπωθεί σε κάτι Ζάππεια, το τι λέγατε προεκλογικά για μια σειρά από πράγματα και θυμάμαι, κυρίως και θυμάται και ο ελληνικός λαός το τι κάνατε σαν Κυβέρνηση.

Αυτό το οποίο δεν μπορεί να καταλάβει η Νέα Δημοκρατία είναι ότι ο λαός δεν την κρίνει για την αντιπολίτευση που κάνει στην Κυβέρνηση ΣΥΡΙΖΑ-ΑΝΕΛ. Ο λαός την κρίνει για όσα έκανε. Και, ευτυχώς, για εμάς σαν Κυβέρνηση αυτό που προωθείται και αυτό που εμφανίζεται είναι η επανάληψη των όσων κάνατε. Άρα, ευχαριστούμε πάρα πολύ για το δώρο. Όσο καιρό θέλετε να γυρίσουμε ξανά την Ελλάδα εκεί που τη φέρατε, για εμάς είναι η καλύτερη επιχειρηματολογία.

Επί της ουσίας, όμως, της ερώτησης, δεν συμφωνώ ότι δεν έγινε τίποτα. Έχουμε διενεργήσει ελέγχους και θα σας δώσω έγγραφα και της Γενικής Γραμματείας Δημοσίων Εσόδων και του Υπουργείου Οικονομίας και Ανάπτυξης και του Σώματος Επιθεωρητών Εργασίας και του Υπουργείου Κοινωνικής Ασφάλισης και μια σειράς υπηρεσιών. Δεν θα σας κουράσω. Θα σας δώσω έγγραφα για όλα αυτά τα θέματα, όπου φαίνεται το τι έλεγχοι διενεργηθήκαν και διενεργούνται συνεχώς και, μάλιστα, είναι σε όλες τις κατευθύνσεις, χωρίς διακρίσεις και συμμετέχουμε και σε σχετικές ευρωπαϊκές δράσεις για τέτοια φαινόμενα φοροδιαφυγής και στα πλαίσια της αμοιβαίας διοικητικής συνδρομής με άλλα κράτη-μέλη. Δηλαδή, δεν ισχύει αυτό που είπατε ότι δεν κάναμε ελέγχους. Κάναμε πάρα πολλούς ελέγχους, αλλά κάνουμε και μια διαπραγμάτευση, όχι δέκα μήνες. Κάνουμε μια διαπραγμάτευση για το συγκεκριμένο διάστημα τους τελευταίους μήνες για να δούμε το πώς θα αντιμετωπίσουμε το συγκεκριμένο νομοθετικό πλαίσιο.

Σας υπενθυμίζω ξανά ότι πριν από ένα χρόνο εδώ ψηφίστηκε ένα νομοθέτημα, ο ν.4346, που προέβλεπε μια σειρά από προαπαιτούμενα. Ψηφίσατε αυτόν τον νόμο τότε -διακόσιοι είκοσι ένα Βουλευτές τον ψήφισαν- και όταν πάμε να υλοποιήσουμε αυτόν τον νόμο, έρχεστε και μας κάνετε κριτική γι’ αυτά που υλοποιούμε. Δεν υπάρχει μεγαλύτερο μνημείο πολιτικής υποκρισίας ως πολιτικό κόμμα να κάνετε αυτό.

Σε ό,τι αφορά, όμως, το νομοσχέδιο, το οποίο διαπραγματευόμαστε και είναι στο τελικό στάδιο, προβλέπει τη χορήγηση ηλεκτρονικού μητρώου σε κάθε έναν πολίτη, ο οποίος θέλει να ασχοληθεί μ’ αυτήν τη δραστηριότητα, διότι εμείς θέλουμε να εντάξουμε μια καινούρια δραστηριότητα στην επιχειρηματική δράση. Δεν έχουμε κλειστά τα αυτιά μας και δεν κλείνουμε τα μάτια μας μπροστά στην πραγματικότητα. Θα το εντάξουμε, λοιπόν. Θα χορηγηθεί ένα μητρώο γι’ αυτήν τη δραστηριότητα σε καθέναν και, από εκεί και πέρα, θα ελέγχει συγκεκριμένη υπηρεσία εάν η ανάρτηση για την ενοικίαση ενός τέτοιου ακινήτου στην Αθήνα ή οπουδήποτε αλλού εμπίπτει ή όχι στο νομοθετικό πλαίσιο αυτό.

Θα μπορούν να γίνονται πιο εύκολα οι έλεγχοι και οι διασταυρώσεις.

Μπορείτε να μας καταλογίσετε ότι υπάρχει καθυστέρηση, σε καμμία περίπτωση όμως αδιαφορία. Αδιαφορία δεν έχουμε και ειδικά για τον τουρισμό, έναν κλάδο ο οποίος συνεισφέρει πάρα πολλά στον τομέα της εθνικής οικονομίας, αλλά, όπως έδειξαν οι καλοκαιρινοί έλεγχοι, συνεισφέρει πάρα πολλά και στον τομέα της φοροδιαφυγής. Οι καλοκαιρινοί έλεγχοι που κάναμε και τα σφραγίσματα καταστημάτων έδειξαν ότι χωρίς διακρίσεις κάνουμε ελέγχους εκεί που πρέπει. Ως προς αυτό να είστε σίγουροι.

Ευχαριστώ πολύ.

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Να σας ευχαριστήσουμε, κύριε Υπουργέ για την παρουσία σας. Επειδή κάνετε συχνά αναφορές στο τι ψηφίσαμε πέρυσι, εάν θυμάμαι καλά ούτε ο «κόφτης» ούτε το υπερταμείο ήταν μέσα σε αυτά που ψηφίσαμε.

Προχωράμε στη συζήτηση της πρώτης με αριθμό 1258/13-9-2016 επίκαιρης ερώτησης πρώτου κύκλου του Βουλευτή Χίου της Νέας Δημοκρατίας κ. Παναγιώτη Μηταράκη προς τον ΥπουργόΕσωτερικών και Διοικητικής Ανασυγκρότησης,σχετικά με την έξαρση του μεταναστευτικού προβλήματος στη Χίο.

Πιστεύω ότι θα ακούσουμε ενδιαφέροντα πράγματα και από τις δύο πλευρές.

Κύριε Μηταράκη, έχετε τον λόγο.

**ΠΑΝΑΓΙΩΤΗΣ ΜΗΤΑΡΑΚΗΣ:** Ευχαριστώ πολύ, κύριε Πρόεδρε.

Θα ξεκινήσω με κάτι θετικό: Ευχαριστώ, κύριε Υπουργέ, που εντός ολίγων ημερών προσήλθατε στη Βουλή για να απαντήσετε άμεσα σε αυτή την επίκαιρη ερώτηση, που αφορά ένα θέμα το οποίο απασχολεί πραγματικά την κοινή γνώμη. Δυστυχώς, άλλοι συνάδελφοί σας δεν έχουν την ίδια ευαισθησία προς το Σώμα, όπως συζητήσαμε σήμερα, κατά την έναρξη της συνεδρίασης.

Κατέθεσα αυτή την επίκαιρη ερώτηση γιατί η Κυβέρνηση έρχεται, σύμφωνα με μια ανακοίνωση που είδαμε στο ΑΠΕ την προηγούμενη Παρασκευή, να προτείνει τη δημιουργία τριών hotspot στη Χίο, φορτώνοντας το νησί με δυσανάλογο βάρος, αντί να δείξετε την ευαισθησία που χρειάζεται μια εθνική περιοχή.

Από τότε, βέβαια, προέκυψαν και δύο νέα γεγονότα: Πρώτον, τα προχθεσινά επεισόδια στη Χίο, που φυσικά όλοι καταδικάζουμε, και δεύτερον η τηλεοπτική παραίτηση του κ. Βουδούρη. Θα σας πω ευθέως ότι με τις επιλογές που κάνει η Κυβέρνηση, με την πολιτική που ακολουθείτε, το μόνο που πετυχαίνετε είναι αφενός να εγκλωβίζετε τους πρόσφυγες και τους μετανάστες και αφετέρου να ρίχνετε νερό στον μύλο των ρατσιστικών αντιλήψεων και στον φόβο. Το δεύτερο θέμα στο οποίο πρέπει βεβαίως να τοποθετηθεί η Κυβέρνηση είναι οι καταγγελίες του κ. Βουδούρη για καθυστερήσεις, ολιγωρίες και υπερβολικές δαπάνες για τους μετανάστες.

Κύριε Υπουργέ, οι Χιώτες από την πρώτη στιγμή επέλεξαν να σηκώσουν ένα βάρος που δεν τους αναλογούσε. Ήταν οι πρώτοι που δέχθηκαν να δημιουργηθεί hotspot στο νησί. Με δικές τους δαπάνες, με δαπάνες του Δήμου Χίου αγοράστηκε η ΒΙΑΛ. Όμως, αυτό δεν αναγνωρίστηκε από τους ιθύνοντες. Αντίθετα, φαίνεται ότι εκλαμβάνεται ως αδυναμία και η Χίος μετατρέπεται σε μια νέα Ειδομένη. Έχει σήμερα τρεις χιλιάδες πρόσφυγες και μετανάστες, αριθμό διπλάσιο απ’ ότι τον Μάιο, όταν τέθηκε σε ισχύ η συμφωνία Ευρωπαϊκής Ένωσης και Τουρκίας. Σήμερα η Χίος, κύριε Πρόεδρε, κυρίες και κύριοι συνάδελφοι, φιλοξενεί δωδεκαπλάσιο αριθμό προσφύγων και μεταναστών, σε σχέση με τον εθνικό μέσο όρο.

Κάνατε μια σύσκεψη την προηγούμενη Παρασκευή, από την οποία έλειπαν οι δύο Βουλευτές του νομού, ο κ. Μιχαηλίδης του ΣΥΡΙΖΑ και εγώ. Εκεί αποφασίσατε, όπως λέει η ανακοίνωση, να δημιουργηθούν τρία σημεία φιλοξενίας στη Χίο. Όταν έχουμε επίσημη χωρητικότητα για χίλια εκατό άτομα, σήμερα έχουμε τρείς χιλιάδες εξακόσια. Όταν πάμε σε επίσημη χωρητικότητα τρεις χιλιάδες, πόσους θα έχει η Χίος; Οκτώ χιλιάδες;

Κύριε Υπουργέ -και θα κλείσω με αυτό, κύριε Πρόεδρε- η Χίος δεν εμπιστεύεται αυτή την Κυβέρνηση. Τον Οκτώβριο του 2015 υποσχεθήκατε ότι θα ορισθεί συντονιστής στο νησί. Είχαμε έναν έντονο διάλογο στο Δημαρχείο, σας θυμίζω. Δυστυχώς, δικαιωθήκαμε. Ακόμα δεν έχει ορισθεί συντονιστής.

Οι Χιώτες δέχθηκαν να μισθώσουν, να αγοράσουν το hotspot και να το δώσουν δωρεάν στο Υπουργείο, με τη δέσμευση ότι οι πρόσφυγες θα μένουν για εβδομήντα δύο ώρες. Δεν τηρήσατε αυτή την υποχρέωση. Λέγατε ότι οι διαδικασίες ασύλου θα προχωρήσουν μέσα σε ελάχιστες εβδομάδες. Δεν τηρήσατε αυτή την υπόσχεση. Διαβεβαιώνατε ότι με τη συμφωνία Ευρωπαϊκής Ένωσης και Τουρκίας θα αποσυμφορήσετε το νησί. Αυτό δεν έγινε. Αντίθετα, αυτή τη στιγμή έχουμε μια έκρυθμη κατάσταση.

Σας ρωτώ, λοιπόν, συγκεκριμένα: Πώς και πότε, με ποιες διαδικασίες και ποιους στόχους θα προχωρήσετε σε μέτρα, ώστε η Χίος να σηκώσει ανάλογο βάρος με την υπόλοιπη χώρα;

Ευχαριστώ πολύ.

 **ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

 **ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κύριε Πρόεδρε, κυρίες και κύριοι Βουλευτές, όσον αφορά τον κ. Μηταράκη, εγώ θεωρώ ότι πρόκειται για έναν νοήμονα και καλλιεργημένο Βουλευτή μας με μια προσωπική επαγγελματική θητεία που εγγυάται αυτά που είπα προηγούμενα, ότι πρόκειται για έναν έξυπνο άνθρωπο και καλλιεργημένο. Ο τρόπος με τον οποίο απευθύνεται στη Βουλή είναι κόσμιος. Δεν είναι κόσμιος, όμως, ο τρόπος με τον οποίο απευθύνεται στον λαό της Χίου.

Κύριε Μηταράκη, έχω εδώ δικά σας δημοσιεύματα –θα τα καταθέσω- όπου καλείτε πρακτικά τον λαό της Χίου σε εξέγερση. Καλύπτετε πρακτικά τις εξεγέρσεις. Καλύπτετε πρακτικά με τις φωνές σας αυτά τα οποία δεν θα έπρεπε να γίνονται. Γιατί ζητάτε την παραίτησή μου;

(Στο σημείο αυτό ο Αναπληρωτής Υπουργός Εσωτερικών και Διοικητικής Ανασυγκρότησης κ. Ιωάννης Μουζάλας καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μαζί με τον Δήμαρχο, τον Αντιπεριφερειάρχη, τον υπεύθυνο από την Ύπατη Αρμοστεία του ΟΗΕ και τον Εκπρόσωπο της Ευρωπαϊκής Επιτροπής –και το τονίζω αυτό- προτείναμε πολύ συγκεκριμένα μέτρα, για να ανακουφίσουμε τα πραγματικά προβλήματα, που ο λαός της Χίου αντιμετωπίζει.

Και είναι αλήθεια ότι υπάρχει ένας υπερπληθυσμός στα νησιά μας, ειδικά στην Χίο και στη Μυτιλήνη, ο οποίος επειδή έχει αλλάξει και η φύση του προβλήματος, δημιουργεί πραγματικά θέματα που πριν δεν υπήρχαν.

Προτείναμε, λοιπόν, άμεση μεταφορά στην ενδοχώρα σημαντικού αριθμού προσφύγων, που το αίτημα ασύλου τους παραπέμφθηκε στην κανονική διαδικασία, λειτουργία ενδιαμέσου κέντρου κράτησης στην περιοχή Μυρσινίδι για ανθρώπους με παραβατική συμπεριφορά.

Και είχαμε διαδήλωση –που την υποστηρίξατε, κύριε Μηταράκη- των χωριών στο Μυρσινίδι. Θα σας καταθέσω τις φωτογραφίες από το Μυρσινίδι. Δεν έχει χωριά. Ο Βροντάδος είναι μονάχα, ο οποίος είναι σε μια απόσταση οδικά τριών χιλιομέτρων, αφού περάσεις τρία βουνά. Και μιλάμε για κέντρο κράτησης, το οποίο λειτουργούσε από το 1997 και απλά ανακαινίζεται, για να λειτουργήσει πάλι με καλύτερες συνθήκες. Θα τα καταθέσω και αυτά.

(Στο σημείο αυτό ο Αναπληρωτής Υπουργός Εσωτερικών και Διοικητικής Ανασυγκρότησης κ. Ιωάννης Μουζάλας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Προτείναμε και εξασφαλίσαμε 3,7 εκατομμύρια ευρώ για τη δημιουργία καινούργιου χώρου, ώστε να μπορέσει να ανακουφιστεί η ΒΙΑΛ και –κάτι το οποίο αποκρύπτετε, κύριε Μηταράκη και το κάνετε επίτηδες- να διαλυθεί επιτέλους η Σούδα και το ΔΗΠΕΘΕ, που δημιουργούν αισθητικό και πολιτικό πρόβλημα στην πόλη και για τους ανθρώπους, οι οποίοι ζουν εκεί μέσα. Και εκεί έχουμε αντιρρήσεις.

Σας καταθέτω και τον ΧΑΔΑ. Σας καταθέτω και την άλλη πρόταση -διότι δεν ξέρουμε πού- για το Αίπος. Και εκεί δεν υπάρχουν χωριά. Τρία βουνά πρέπει να περάσουν.

(Στο σημείο αυτό ο Αναπληρωτής Υπουργός Εσωτερικών και Διοικητικής Ανασυγκρότησης κ. Ιωάννης Μουζάλας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν θέλετε, κύριε Μηταράκη, την επίλυση του προβλήματος. Δεν ξέρω αν ακολουθείτε τη θέση της Νέας Δημοκρατίας και του Λαϊκού Κόμματος που λέει ότι η συμφωνία Ευρωπαϊκής Ένωσης-Τουρκίας είναι η λύση. Εμείς αυτό ακολουθούμε. Δεν θέλετε πρόσφυγες και μετανάστες. Δεν επιλέξαμε εμείς τη Χίο. Δεν επιλέξαμε εμείς τη Μυτιλήνη. Δεν επιλέξαμε εμείς τη Σάμο. Τα βρήκαμε. Τα νησιά είναι εκεί. Δεν γίνεται να μεταφερθούν τα νησιά. Δεν γίνεται να μεταφερθούν οι αρχές της Τουρκίας. Να «βάλετε πλάτη» να ανακουφιστεί ο λαός πραγματικά εκεί πέρα στη Χίο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Τελειώνω, κύριε Πρόεδρε.

Δεν έχει νόημα. Έχουμε ψηφίσει την ενίσχυση του νοσοκομείου και έχουν εξασφαλιστεί χρήματα.

Ακούστε με για το άσυλο: Το 2015, όταν ήρθε η Κυβέρνηση του ΣΥΡΙΖΑ, το άσυλο είχε διακόσια άτομα. Τον Αύγουστο του 2016 έχει τετρακόσια ογδόντα συν πενήντα, τα οποία έχει από την Ύπατη Αρμοστεία. Η Χίος, πριν από έξι μήνες, δεν είχε κανέναν για το άσυλο. Σήμερα έχει δέκα και σε δεκαπέντε μέρες θα έχει δεκαοκτώ.

Θέλουμε μαζί με μας να υποστηρίξετε στο Λαϊκό Κόμμα το αίτημα που σας καταθέτω, το οποίο έχουμε στείλει σε όλους τους Υπουργούς, για να έρθουν επιτέλους οι τετρακόσιοι που έχουν υποσχεθεί από την EASO, ώστε να προχωρήσουν οι διαδικασίες.

(Στο σημείο αυτό ο Αναπληρωτής Υπουργός Εσωτερικών και Διοικητικής Ανασυγκρότησης κ. Ιωάννης Μουζάλας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Μηταράκη, δεν λέτε αλήθεια όταν λέτε ότι αγόρασε ο δήμος τη ΒΙΑΛ. Ο Δήμος αγόρασε τη ΒΙΑΛ με λεφτά που επίσης έδωσαν τα Υπουργεία, έδωσε η Κυβέρνηση και πληρώθηκε. Ήταν ένα σχέδιο του δήμου να το αξιοποιήσει και όπως ξέρετε, η μισή ΒΙΑΛ αξιοποιείται, έτσι όπως ο δήμος ήθελε και η άλλη μισή αξιοποιείται για hotspot.

Συνολικά από το δικό μου Υπουργείο, που δεν έχει χρήματα, από τα παράβολα των νομίμων μεταναστών στην Ελλάδα, ο Δήμος Χίου έχει πάρει 650.000 ευρώ, χώρια αυτά που έχουν παρθεί στην περιφέρεια και στο δήμο από τον κ. Κουρουμπλή.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Υπουργέ.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Ολοκληρώνω, κύριε Πρόεδρε.

Επιμένετε να μεταφερθούν στην ενδοχώρα. Θα χαλάσει η συμφωνία. Η Κυβέρνηση θα παλέψει για να ισχύσει η συμφωνία μαζί με την Ευρωπαϊκή Ένωση. Θα πρέπει να επιλέξετε. Εμείς την επιλογή μας την έχουμε κάνει. Τον λαό της Χίου θα τον ανακουφίσουμε με πολύ συγκεκριμένα μέτρα.

Σε αυτά, σας παρακαλώ πολύ, να ανακαλέσετε τη μνήμη σας περί πατριωτισμού, που δεν σας τον αμφισβητώ, τη μνήμη μας περί καλλιεργημένου ανθρώπου, που δεν σας το αμφισβητώ, και να μπορέσετε να βάλετε πλάτη, ώστε να λυθούν τα πρακτικά προβλήματα.

Καταθέτω και το υπόμνημα που φτιάξαμε με τον δήμαρχο και με τον αντιπεριφερειάρχη, όπου αναφερόμαστε στην αύξηση της Αστυνομίας και σε όλα τα άλλα μέτρα.

(Στο σημείο αυτό ο Αναπληρωτής Υπουργός Εσωτερικών και Διοικητικής Ανασυγκρότησης κ. Ιωάννης Μουζάλας καταθέτει για τα Πρακτικά το προαναφερθέν υπόμνημα, το οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Κλείνετε με αυτό την πρωτολογία σας, κύριε Υπουργέ.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κλείνω, κύριε Πρόεδρε.

Κύριε Μηταράκη, θα πρέπει να συνταχθείτε με τη λύση του προβλήματος και όχι με τη δημιουργία καινούργιων προβλημάτων πάνω σε υπαρκτά προβλήματα που πρέπει να λυθούν. Αντίστοιχα προβλήματα έχουμε στη Μυτιλήνη. Ο κύριος …

**ΠΡΟΕΔΡΕΥΩΝ (Νικήτας Κακλαμάνης):** Κύριε Μουζάλα, στη δευτερολογία σας τα υπόλοιπα. Δεν μπορώ να σας αφήσω άλλο, μιλάτε επτά λεπτά αντί για τρία.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Λόγω του θέματος άφησα και εσάς να μιλήσετε λίγο παραπάνω, θα αφήσω και τον κ. Μηταράκη, αλλά να μην το παρακάνουμε.

Κύριε Μηταράκη, έχετε τον λόγο.

**ΠΑΝΑΓΙΩΤΗΣ ΜΗΤΑΡΑΚΗΣ:** Κύριε Υπουργέ, κατ’ αρχάς ευχαριστώ για τα προσωπικά καλά σας λόγια και τα ανταποδίδω. Θεωρώ, όμως, προσβλητικό τον ισχυρισμό ότι έχω οποιαδήποτε σχέση, έμμεση ή άμεση, με τα επεισόδια ή τις κινητοποιήσεις που έγιναν στη Χίο και σας καλώ στη δευτερολογία σας να το αποδείξετε συγκεκριμένα ή παρακαλώ για λόγους τάξης και ήθους να το ανακαλέσετε.

Έχω δείξει από τον πρώτη στιγμή κάθε διάθεση συνεργασίας. Ο Αναπληρωτής Υπουργός Άμυνας, ο κ. Βίτσας, που κατά σύμπτωση βρίσκεται στην Αίθουσα, μπορεί να το βεβαιώσει από τις επισκέψεις που έκανε στη Χίο.

Κύριε Υπουργέ, σας υποδεχθήκαμε με ανοιχτές αγκάλες στη Χίο. Ήρθατε και δεσμευθήκατε για κάποια πράγματα. Είπα στην πρωτολογία μου ότι αυτά για τα οποία δεσμευθήκατε, δεν τα κάνατε. Αποτέλεσμα; Εμείς δυσκολευόμαστε να σας εμπιστευθούμε σε αυτά που λέτε τώρα. Δεν σας κάνει εντύπωση αυτό φαντάζομαι. Εδώ υπάρχουν συγκεκριμένα πράγματα.

Κάνατε σύσκεψη την Παρασκευή και επαναλαμβάνω ότι δεν καλέσατε τους Βουλευτές. Σας θυμίζω ότι σας έχει ασκήσει οξεία κριτική και ο συνάδελφός μου του ΣΥΡΙΖΑ. Δεν τον καλέσατε, όπως δεν καλέσατε και εμένα. Αν με είχατε καλέσει, θα σας απαντούσα -στην προσπάθειά σας να φέρετε στο φιλότιμο τον δήμαρχο και τον αντιπεριφερειάρχη ότι δεν μπορεί να είναι η Χίος αυτή που θα τινάξει στον αέρα τη συμφωνία Ευρωπαϊκής Ένωσης-Τουρκίας- ότι συμφωνούμε με τη συμφωνία. Όμως, η συμφωνία, όπως παρουσιάστηκε το Μάϊο του 2016, προέβλεπε, κύριε Πρόεδρε, κυρίες και κύριοι συνάδελφοι, εξέταση των αιτημάτων ασύλου ταχύτατα.

Τα νούμερα που μας δώσατε με κάνουν να τρομάζω. Οι ροές είκοσι φορές λιγότερες στη Χίο. Το 2014 μπήκαν πέντε χιλιάδες άτομα, το 2015 εκατόν είκοσι τέσσερις χιλιάδες. Οι ροές εικοσαπλασιάστηκαν. Τι μου λέτε; Ότι σε πανελλαδικό επίπεδο πήγατε από τους διακόσιους στους τετρακόσιους ογδόντα και πενήντα πέντε, τριάντα; Δηλαδή τριπλασιάσατε το άσυλο, όταν εικοσαπλασιάστηκαν οι ροές; Να γιατί έχει κολλήσει το σύστημα, να γιατί παραιτήθηκε ο κ. Βουδούρης.

Μου λέτε ότι έχετε δεκαοκτώ άτομα στη Χίο. Για τρεις χιλιάδες εξακόσιους; Πόσες μέρες θέλει ο καθένας για να εξεταστεί το άσυλό του; Για να πάρουν αυτοί τρίπτυχο, θα έχει τελειώσει το 2018.

Λέτε ότι ένας σημαντικός αριθμός ανθρώπων θα μεταφερθεί. Ωραία. Πόσοι και σε ποια ημερομηνία; Πείτε το στη δευτερολογία σας. Ελπίζω αυτοί που θα φύγουν μέσα στον Σεπτέμβριο να είναι περισσότεροι από αυτούς που έρχονται μέσα στο Σεπτέμβριο, γιατί από τότε που ψηφίστηκε η συμφωνία Ευρωπαϊκής Ένωσης-Τουρκίας έχει διπλασιαστεί ο αριθμός των προσφύγων και μεταναστών που βρίσκονται στη Χίο.

Επιβεβαιώσατε ακόμα στην ομιλία σας αυτό που είπα στην ανακοίνωσή μου, ότι θα κάνετε τρία hot spots στη Χίο. Σας προλαβαίνω, γιατί θα μου φέρετε το επιχείρημα ότι θα κλείσετε τη Σούδα και το ΔΗΠΕΘΕ. Μα αυτό ήταν το επιχείρημα πίσω από τη ΒΙΑΛ, κύριε Υπουργέ. Δημιουργήσαμε το πρώτο hot spot στη Χίο για να κλείσουμε τους παράνομους καταυλισμούς.

Όμως, η ΒΙΑΛ γέμισε, έγιναν οι παράνομοι και τώρα το Υπουργείο τι λέει; Να κάνουμε τρεις τους νόμιμους, να φτάσουν δηλαδή στη χωρητικότητα περίπου των τριών χιλιάδων –πείτε μας, δεν ξέρω τι σχεδιασμό έχετε- και όταν με το καλό έρθουν και οι υπόλοιποι, τι να κάνουμε; Θα ξανανοίξει το ΔΗΠΕΘΕ και η ΒΙΑΛ αναγκαστικά -προς Θεού, μη ρίξουμε τη συμφωνία εμείς- και θα πάμε στα πέντε, στα επτά, στα εννιά hot spots.

Αποδεικνύει, κύριε Υπουργέ, ότι δεν υπάρχει σχέδιο και δεν λειτουργούν τα hot spots ούτε φυλάσσονται πλέον, αν ξέρετε. Αν πάει τώρα κάποιος στο hot spot, δεν υπάρχει φυλάκιο πλέον. Έχει φύγει το αστυνομικό φυλάκιο. Λέτε στην ανακοίνωση ότι θα δώσετε αποζημιώσεις στους κατοίκους για τις ζημιές που υπέστησαν. Πότε; Βγήκε η απόφαση;

Μια που μιλάμε για αποφάσεις, κύριε Πρόεδρε, γιατί εμένα μου αρέσει το συγκεκριμένο, εγώ σας λέω συγκεκριμένα ότι ο δήμος αγόρασε και πλήρωσε τη ΒΙΑΛ. Πήρε δάνειο τώρα, το οποίο εγκρίθηκε από το δημοτικό συμβούλιο μέσα στον Σεπτέμβριο, για να πληρώσει τα δύο τρίτα που υπολείπονται.

Λέτε ότι τα πληρώσατε εσείς. Θαυμάσια! Θα καταθέσω αίτηση κατάθεσης εγγράφων, κύριε Πρόεδρε, να μου κοινοποιήσετε την απόφαση του Υπουργείου με την οποία πληρώνετε τη ΒΙΑΛ. Μόλις το κάνετε αυτό κι έχει περάσει στη «ΔΙΑΥΓΕΙΑ» η απόφαση, θα σας ζητήσω δημοσίως συγγνώμη.

Όταν, όμως, έρχεστε σήμερα και κατηγορείτε εμένα προσωπικά, που ξέρετε πόσο μετριοπαθής είμαι, ότι έχω την παραμικρή σχέση με τα επεισόδια στη Χίο και όταν βλέπω ότι δεν έχετε σχέδιο και δεν είπατε κάτι για το πώς θα χειριστείτε τα άσυλα, ίσως τελικά αυτό που είπα ότι αυτή η Κυβέρνηση δεν μπορεί να διαχειριστεί αυτή την κρίση, απ’ ό,τι φαίνεται, δυστυχώς, είναι η πραγματικότητα.

Στη δευτερολογία σας, κύριε Υπουργέ –εσείς, φυσικά, θα επιλέξετε τι θέλετε να πείτε- θα ήθελα, αν μπορείτε, να αναφερθείτε σε δύο πράγματα: Συγκεκριμένα πού εγώ εμπλέκομαι σε οποιαδήποτε κινητοποίηση, αλλιώς παρακαλώ να το ανακαλέσετε. Δεύτερον, συγκεκριμένα αυτοί οι τρεις χιλιάδες εξακόσιοι άνθρωποι που είναι σήμερα στη Χίο, ποια ημερομηνία θα έχουν πάρει τα τρίπτυχα στο χέρι τους και θα έχουν φύγει. Θα τα έχουν πάρει 1η Οκτωβρίου, 1η Νοεμβρίου, 1η Δεκεμβρίου, 1η Ιανουαρίου του 2017; Θέλουμε να μας πείτε μία ημερομηνία συγκεκριμένα. Δεν μπορεί να μην έχετε στόχους.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Είστε σαφής.

Ορίστε, κύριε Υπουργέ.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Μετερχόμαστε το παιγνίδι των ημερομηνιών, ενώ γνωρίζετε πολύ καλύτερα από εμένα –είστε χρόνια στην πολιτική σκηνή- ότι ημερομηνία δεν μπορεί να δοθεί ποτέ, γιατί είναι συνάρτηση πολλών παραγόντων. Αυτό που μπορεί να δοθεί είναι η ημερομηνία έναρξης. Η έναρξη έχει ξεκινήσει.

Δεν έχετε δίκιο για το άσυλο. Δεν εικοσαπλασιάζεται το άσυλο, γιατί καταρρέει. Χρειάζεται να γίνει μεθοδευμένα. Να σας πω κάτι; Το άσυλο τριπλασιάστηκε. Το σχέδιο είναι να έρθουν άλλοι τετρακόσιοι της EASO.

Αντί να φωνάζετε στην Κυβέρνηση, η οποία παλεύει γι’ αυτό, φαντάζομαι ότι φωνάζετε όταν πηγαίνετε στο Λαϊκό Κόμμα, που το 70% των ηγετών της Ευρωπαϊκής Ένωσης ανήκουν στο Λαϊκό Κόμμα. Αντί να λέτε σε εμάς ότι δεν μας ακούν οι Πρωθυπουργοί, θα πρέπει να πούμε σε εσάς: «Τι ακριβώς κάνετε στο Λαϊκό Κόμμα; Ποια ακριβώς είναι η πίεσή σας στους Πρωθυπουργούς εκεί, για να μας φέρουν αυτά τα οποία υποσχέθηκαν;», αντί να κατηγορείτε την Κυβέρνηση ότι η EASO δεν ήρθε και αυτό που μας υποσχέθηκε η Ευρώπη δεν έγινε.

Φαντάζομαι ότι όταν πηγαίνετε στο Λαϊκό Κόμμα ζητάτε το ίδιο. Εκεί μέσα έχετε το 70% των Πρωθυπουργών, το 70% των Υπουργών Εσωτερικών. Εγώ δεν λέω ότι αυτό είναι δική σας ευθύνη. Εσείς λέτε ότι αυτό είναι δική μας ευθύνη. Νομίζω ότι το κάνετε σκόπιμα.

Θέλω να σας πω, επίσης, ότι δεν φορτώνουμε το νησί με νέα βάρη. Τα νέα βάρη φορτώθηκαν από την κατάσταση. Δεν μπορείτε να λέτε ότι δεν ισχύει η υπόσχεση που δώσαμε ότι σε σαράντα οκτώ ώρες θα φεύγουν. Άλλαξε η συμφωνία. Η συμφωνία αυτή μπορεί να είναι η μόνη λύση που έχετε, η μόνη λύση που έχει η χώρα μας. Άλλαξε η συμφωνία. Είστε υπέρ της συμφωνίας. Μέσα στο Λαϊκό Κόμμα ο κ. Μητσοτάκης είναι υπέρ της συμφωνίας.

Οι αποζημιώσεις και όλα αυτά έχουν εγκριθεί. Είναι ζητήματα του τρόπου που λειτουργεί το κράτος και το ξέρετε και αυτό, επίσης. Επιμένω στο ότι η ΒΙΑΛ αγοράστηκε με τη συνδρομή του Υπουργείου και ότι έχουν δοθεί χρήματα.

Τελειώνω με το εξής. Κύριε Μηταράκη, εγώ αναγνωρίζω πολλά πράγματα από αυτά που είπατε. Αυτά τα οποία γίνονται το τελευταίο διάστημα είναι που δεν σας αναγνωρίζω και που πραγματικά προσδοκώ ότι θα έχω μπροστά μου τον Μηταράκη ο οποίος βάζει πλάτη σε δέκα συγκεκριμένα πράγματα και μπορεί να προτείνει άλλα τρία-τέσσερα και να τα δούμε.

Μην συνταχθείτε με τον κ. Κουτσαντώνη, ο οποίος στη Λέσβο καλεί σε ομάδες πολιτοφυλακής. Είναι δικό σας στέλεχος. Μην συνταχθείτε με τον κ. Γκοβότση, ο οποίος πάει να πετάξει τα παιδιά έξω από τα σχολεία. Είναι δικό σας στέλεχος.

Να συνταχθείτε με αυτό το κομμάτι των αστικών κομμάτων, των λαϊκών κομμάτων, το οποίο υπερασπίζεται τη συμφωνία και ψάχνει να βρει τρόπους ώστε να ισορροπήσουν τα δικαιώματα των κατοίκων με τα δικαιώματα και τις υποχρεώσεις που απορρέουν από τη συμφωνία. Σε αυτό τον αγώνα σάς θέλουμε μαζί μας.

**ΠΑΝΑΓΙΩΤΗΣ ΜΗΤΑΡΑΚΗΣ:** Κύριε Πρόεδρε, συγγνώμη.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μηταράκη, δεν προβλέπεται από τη διαδικασία.

**ΠΑΝΑΓΙΩΤΗΣ ΜΗΤΑΡΑΚΗΣ:** Δεν είναι δευτερολογία.

**ΠΡΟΕΔΡΕΥΩΝ (Νικήτας Κακλαμάνης):** Συγγνώμη, αλλά για τι πράγμα ζητάτε τον λόγο;

**ΠΑΝΑΓΙΩΤΗΣ ΜΗΤΑΡΑΚΗΣ:** Επί προσωπικού να πω μία λέξη.

**ΠΡΟΕΔΡΕΥΩΝ (Νικήτας Κακλαμάνης):** Τι επί προσωπικού; Στις επίκαιρες ερωτήσεις δεν υπάρχει προσωπικό.

**ΠΑΝΑΓΙΩΤΗΣ ΜΗΤΑΡΑΚΗΣ:** Θέλω ο κύριος Υπουργός να διευκρινίσει…

**ΠΡΟΕΔΡΕΥΩΝ (Νικήτας Κακλαμάνης):** Κατάλαβα. Δεν σας απήντησε στην πρώτη ερώτηση που κάνατε. Εντάξει. Δηλαδή, αν έχετε στοιχεία που ευθύνεται ότι καλεί σε επανάσταση τον λαό της Χίου.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Νομίζω ότι το ανέφερα στην πρωτολογία μου. Είπα ότι ο τρόπος με τον οποίο θέτει ψέματα, δηλαδή όταν ο κ. Μηταράκης λέει ότι θα δημιουργηθούν τρία νέα hot spots, ενώ αυτό το οποίο θα γίνει είναι ότι οι υπάρχουσες δομές θα γίνουν καλύτερες και θα φύγουν έξω από το κέντρο της πόλης, αυτό δημιουργεί πανικό. Αυτό είπα και αυτό χρησιμοποιείται γι’ αυτές τις συγκεντρώσεις.

**ΠΡΟΕΔΡΕΥΩΝ (Νικήτας Κακλαμάνης):** Ανασκευάσατε εν μέρει, απ’ ό,τι καταλαβαίνω, διότι δεν ειπώθηκε ακριβώς έτσι, κύριε Υπουργέ. Εν πάση περιπτώσει, το λαμβάνει ο κ. Μηταράκης ως απάντηση.

Πριν φύγετε, επειδή είμαστε και οι δύο γιατροί και είπατε για το Ωραιόκαστρο, με συγχωρείτε πολύ, αλλά γιατί δεν βρίσκεται η λύση που θα τέλειωνε το θέμα του βιβλιαρίου υγείας στα παιδάκια από τη Συρία; Όπως όλα τα Ελληνόπουλα από την ημέρα που γεννιούνται έχουν βιβλιάριο υγείας -βεβαίως, αυτά δεν είχαν αυτή την πολυτέλεια- μπορεί να βγει τώρα βιβλιάριο υγείας, αφού γίνουν οι εξετάσεις και οι όποιοι εμβολιασμοί, άρα να λήξει και το ότι είναι ή δεν είναι άρρωστα.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κύριε Πρόεδρε…

**ΠΡΟΕΔΡΕΥΩΝ (Νικήτας Κακλαμάνης):** Συγγνώμη, δεν μου επιτρέπεται, αλλά μια και είμαστε τώρα εδώ…

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Είστε πολύ έμπειρος γιατρός, κατ’ αρχάς, αλλά και στην πολιτική.

Αυτό είναι κάτι το οποίο γίνεται. Τα παιδάκια είναι εμβολιασμένα σχεδόν στο 90%. Βιβλιάριο υγείας…

**ΠΡΟΕΔΡΕΥΩΝ (Νικήτας Κακλαμάνης):** Βιβλιάριο, κύριε Υπουργέ.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Συγγνώμη, κύριε Πρόεδρε.

Βιβλιάριο υγείας, όπως ξέρετε, τα τελευταία δύο χρόνια υπάρχει. Από το 1914 δεν έχει καν ένας μεγάλος αριθμός Ελληνόπουλων. Εμείς θα δώσουμε και σε αυτά τα παιδιά κάρτες. Δεν γίνεται μέσα σε αυτούς τους τρεις μήνες να έχουν τελειώσει όλα αυτά. Είναι, όμως, σωστό αυτό που λέτε και θα πρέπει…

**ΠΡΟΕΔΡΕΥΩΝ (Νικήτας Κακλαμάνης):** Επιτρέψτε μου να σας πω ότι πολλά από αυτά τα παιδιά είναι από πέρσι στην Ελλάδα, απλώς φέτος έγιναν έξι-επτά χρόνων και πρέπει να πάνε σχολείο. Άρα ένας χρόνος χάθηκε χωρίς να γίνει προετοιμασία για το βιβλιάριο υγείας. Δεν είναι αποκλειστικά δική σας δουλειά ως Υπουργού.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Απλώς, κύριε Πρόεδρε, κάνατε λάθος. Αυτά τα παιδιά είναι εδώ πέρα από τις 20 Μαρτίου.

**ΠΡΟΕΔΡΕΥΩΝ (Νικήτας Κακλαμάνης):** Και πάλι, είναι έξι-επτά μήνες.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Έξι μήνες ήταν εν κινήσει. Έπρεπε να διαλυθεί η Ειδομένη.

**ΠΡΟΕΔΡΕΥΩΝ (Νικήτας Κακλαμάνης):** Εντάξει. Πάντως, κρατώ το ότι δεν είστε αρνητικός να πάρουν βιβλιάριο υγείας.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Εγώ κρατώ το ότι η πρότασή σας είναι σωστή και πρέπει να υλοποιηθεί.

**ΠΡΟΕΔΡΕΥΩΝ (Νικήτας Κακλαμάνης):** Ωραία, εντάξει. Ευχαριστούμε πολύ.

Προχωρούμε λοιπόν με τη συζήτηση της πέμπτης με αριθμό 1210/5-9-2016 επίκαιρης ερώτησης δεύτερου κύκλου του Βουλευτή Κοζάνης του Συνασπισμού Ριζοσπαστικής Αριστεράς κ. Ιωάννη Θεοφύλακτου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την προστασία από την κατάσχεση των αναδρομικά καταβαλλόμενων συντάξεων.

Κύριε συνάδελφε, έχετε τον λόγο.

**ΙΩΑΝΝΗΣ ΘΕΟΦΥΛΑΚΤΟΣ:** Κύριε Υπουργέ, η ερώτηση αφορά το ακατάσχετο των συντάξεων. Διαπιστώνεται μία καταστρατήγηση των διατάξεων που ορίζουν το ακατάσχετο και αυτό συμβαίνει, γιατί με τη δόση που λαμβάνουν οι συνταξιούχοι -γιατί παίρνουν αναδρομικά μαζεμένες τις συντάξεις- το ποσό που παίρνουν ξεπερνά τα 1.000 ευρώ. Έτσι έχουμε συνταξιούχους που περιμένουν τέσσερις, πέντε και παραπάνω μήνες -ιδίως όταν η περίπτωσή τους αφορά παράλληλη σύνταξη και ταλαιπωρούνται ούτως ή άλλως στην καταβολή της σύνταξής τους- και όταν τους έρχεται μαζεμένη η καταβολή του ποσού, που μπορεί να είναι 4.000 ευρώ ή 5.000 ευρώ, μπορεί και 8.000 ευρώ και 10.000 ευρώ, τότε, εάν οφείλει στην εφορία, στα ασφαλιστικά ταμεία ή σε τράπεζες, επειδή βλέπουν ότι το ποσό είναι πάνω από 1.000 ευρώ, προχωρούν στην κατάσχεση του ποσού πάνω από 1.000 ευρώ.

Αυτό είναι πολύ δυσμενές και τραγικό για τον συνταξιούχο που περιμένει ούτως ή άλλως και έχει εισέλθει σε έναν κυκεώνα γραφειοκρατίας και αναμονής, αλλά με τον τρόπο αυτό παραβιάζεται και καταστρατηγείται και το άρθρο 982 του Κώδικα Πολιτικής Δικονομίας, που ορίζει το ακατάσχετο και του μισθού και της σύνταξης, αλλά και το άρθρο 31 του ΚΕΔΕ.

Με το γεγονός ότι καταβάλλονται αναδρομικά θεωρώ ότι δεν χάνει την ιδιότητα της σύνταξης ή του μισθού. Γι’ αυτό περιμένουμε κάποια μέτρα που να διευκρινίζουν αυτή την κατάσταση, ώστε ιδίως στις συντάξεις, αλλά και σε περίπτωση μισθών που καταβάλλονται αναδρομικά και είναι η πρώτη δόση -επαναλαμβάνω- που λαμβάνει ο συνταξιούχος, γιατί είναι ένα μαζεμένο ποσό να λυθεί το θέμα και να προστατεύεται όπως προστατεύεται και το μηνιαίως καταβαλλόμενο ποσό. Το ότι καταβάλλεται όλο μαζί δεν μεταβάλλει τον χαρακτήρα του.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ πολύ, κύριε συνάδελφε, γιατί ήσασταν και συνεπής στον χρόνο.

Ορίστε, κύριε Πετρόπουλε, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, θα είμαι συνοπτικός στην απάντησή μου και σας ευχαριστώ που μου δίνετε τον λόγο.

Θα είμαι συνοπτικός στην απάντηση, διότι πράγματι αυτό το οποίο ο κ. Θεοφύλακτος επισημαίνει είναι ένα σοβαρό πρόβλημα. Είναι πρόβλημα, διότι διάφοροι πιστωτές-δανειστές ασφαλισμένων μας που παίρνουν αναδρομικά τις συντάξεις που οφείλονται σε αυτούς, αντιμετωπίζουν τη συμπεριφορά δανειστών –τραπεζών κυρίως- που επικαλούμενοι το άρθρο 1498 του Αστικού Κώδικα το οποίο ορίζει ότι η διατροφή για το παρελθόν δεν οφείλεται παρά μόνο από την ημέρα που δημιουργείται η υπερημερία, δηλαδή από την άσκηση της αγωγής, θεωρούν ότι δεν μπορεί να γίνει μία αναδρομική καταβολή συντάξεων, αφού αυτό δεν επιτρέπεται από το άρθρο 1498 του Αστικού Κώδικα.

Εν τούτοις, επειδή συμφωνούμε πως πρέπει να είναι άλλη η αντιμετώπιση σ’ αυτές τις συνθήκες, πολύ περισσότερο διότι είναι ανυπαίτια για τους ασφαλισμένους η καθυστερημένη καταβολή των συντάξεων οι οποίες οφείλονται από το παρελθόν και επειδή, πράγματι, οι ανάγκες διαβίωσης πολλές φορές καλύπτονται με δανεισμό, θα πρέπει να δούμε πώς θα αντιμετωπιστεί αυτό το θέμα. Έχει υποβληθεί σχετικό ερώτημα στο Νομικό Συμβούλιο του Κράτους από τη φορολογική Αρχή, από το Υπουργείο Οικονομικών και αναμένουμε από την Ολομέλεια σχετική αντιμετώπιση του προβλήματος.

Όμως, πρέπει να θυμίσω τον ν.4336/2015 με τον οποίο η Κυβέρνησή μας ενέταξε στο ακατάσχετο των ρυθμίσεων του ΚΕΔΕ και τις συντάξεις. Επομένως, έχουμε εκφράσει τη δική μας αντίληψη για το πώς πρέπει να αντιμετωπίσουμε το ζήτημα της εξασφάλισης των όρων διαβίωσης των ασφαλισμένων και είμαστε στην κατεύθυνση αυτής της σκέψης, προκειμένου να αντιμετωπίσουμε με τον πιο σωστό και ορθολογικό τρόπο αυτό το ζήτημα.

Περιμένουμε τη γνώμη του Νομικού Συμβουλίου του Κράτους και θα δούμε τι άλλο μπορούμε να κάνουμε γι’ αυτό το θέμα.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Θεοφύλακτε, έχετε τον λόγο.

**ΙΩΑΝΝΗΣ ΘΕΟΦΥΛΑΚΤΟΣ:** Κύριε Υπουργέ, είναι όντως ικανοποιητική η απάντησή σας και περιμένουμε την όσο το δυνατόν ταχύτερη αντιμετώπιση. Άλλωστε, ένα από τα πρώτιστα μελήματα της Κυβέρνησης είναι πλέον τα ζητήματα της καθημερινότητας που πρέπει να αντιμετωπιστούν με τον καλύτερο δυνατό τρόπο, γιατί δεν αρκεί η εργώδης προσπάθεια που καταβάλλεται από την Κυβέρνηση και την Κοινοβουλευτική Ομάδα του ΣΥΡΙΖΑ στα μεγάλα, στους οικονομικούς δείκτες, αλλά πρέπει να υπάρχει αποτελεσματικότητα και αυτό να το βλέπουν οι πολίτες και στην καθημερινότητα.

Υπάρχουν, λοιπόν, ζητήματα που πρέπει να λυθούν. Επιμένω δε, στο συγκεκριμένο, γιατί προσβάλλεται η αξιοπρέπεια των συνταξιούχων. Μπλέκουν με τους υπαλλήλους των τραπεζών που ο καθένας τούς συμπεριφέρεται κατά το δοκούν. Άλλος τους θίγει βάναυσα και τους προσβάλλει, λέγοντας «Εσύ χρωστάς. Άρα, τι περιμένεις; Γιατί να πάρεις σύνταξη;» και άλλοι λένε «Α, από τις 8.000 ευρώ που σου κατασχέσαμε, θα σου αφήσουμε 500 ευρώ, επειδή είμαστε καλοί», δηλαδή του πωλούν εκδούλευση, και άλλα τέτοια τα οποία θίγουν την αξιοπρέπεια των συνταξιούχων.

Γι’ αυτό περιμένουμε με αγωνία, πραγματικά, τη νομοθετική επίλυση του θέματος. Θα έπρεπε, αφού θα ασχοληθεί το Υπουργείο, να είναι διττή η αντιμετώπιση και η επίλυση του ζητήματος, δηλαδή εκτός από τις συντάξεις να αφορά και τους μισθούς, αλλά και πολλαπλούς αποδέκτες, όπως φαντάζομαι ότι είναι ευνόητο, δηλαδή ό,τι χρέος αφορά είτε στο δημόσιο, είτε στα ασφαλιστικά ταμεία, είτε στα πιστωτικά ιδρύματα.

Πρέπει να διασφαλιστεί το ακατάσχετο των 1.000 ευρώ τον μήνα στις συντάξεις και στους μισθούς, γιατί αυτό, κύριε Υπουργέ, μπορεί να το έχουμε και στους μισθούς. Δράττομαι της ευκαιρίας και επεκτείνω το αντικείμενο της ερώτησης. Πολλοί εργοδότες έχουν δυσκολία πληρωμής για πέντε-έξι μήνες και μετά τα καταβάλλουν αναδρομικά. Οπότε, καλό είναι, αφού θα επιλυθεί που θα επιλυθεί το θέμα, να είναι διττή η αντιμετώπιση και να αφορά και τους μισθούς και περισσότερους αποδέκτες.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Οι μισθοί προστατεύονται από την ίδια διάταξη, όπως και οι συντάξεις. Υπενθυμίζω ότι το όριο είναι μέχρι τα 1.000 ευρώ και από 1.000 ευρώ μέχρι 1.500 ευρώ είναι το ήμισυ, ό,τι προκύπτει δηλαδή, και το ανώτατο είναι 1.250 ευρώ.

Όλα αυτά, όπως είπατε, κύριε Θεοφύλακτε, τα εξετάζουμε. Εκείνο που επίσης εξετάζουμε και έχω την ευκαιρία να το ανακοινώσω από τη θέση αυτή, είναι να ενημερώσουμε εμείς κατευθείαν τα συστήματα των τραπεζών. Είμαστε σε μια συζήτηση μαζί τους για το ακατάσχετο όριο των συντάξεων, το όριο όλων, διότι ο νόμος προβλέπει δήλωση από τους ίδιους τους δικαιούχους συντάξεων, να δηλώσουν δηλαδή από ποιον λογαριασμό -από έναν λογαριασμό ή έναν κοινό λογαριασμό- θα γίνεται η κατάσχεση, μέχρι τα όρια που επιτρέπει ο νόμος.

Αυτό που εξετάζουμε και είναι ένα τεχνικό θέμα, γι’ αυτό πρέπει και οι τράπεζες να συμβάλλουν στην εξεύρεση μιας λύσης, είναι να δηλώνουμε εμείς από το ίδιο μας το σύστημα το ποσό που έχουν ήδη οι ασφαλισμένοι και μέχρι ποιο ύψος είναι επιτρεπτό, διότι παρατηρήθηκε ότι υπάρχουν πολλοί ηλικιωμένοι, οι οποίοι δεν έχουν πρόσβαση σε διάφορα τέτοια συστήματα και μέσα, που δεν έχουν κάνει τη δήλωση και γίνεται κατάσχεση χωρίς αυτοί οι άνθρωποι να έχουν προστασία. Είναι θέμα που έχουμε διαπιστώσει ότι είναι πρόβλημα και θα το αντιμετωπίσουμε και αυτό.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ για τη συντομία.

Πάντως, κύριε Υπουργέ, οι τράπεζες μην περιμένετε να συμβάλλουν εάν δεν υπάρχει ποινολόγιο, δηλαδή ότι, αν δεν εφαρμόσεις τον νόμο, υπάρχει ποινή. Διαφορετικά μην ευελπιστείτε ότι θα συμβάλλουν, μηδεμιάς εξαιρουμένης. Ευχαριστώ και για την παρουσία.

Εισερχόμαστε στην τρίτη με αριθμό 1256/13-9-2016 επίκαιρη ερώτηση δεύτερου κύκλου του Βουλευτή Β΄ Αθηνών των Ανεξαρτήτων Ελλήνων κ. Αθανασίου Παπαχριστόπουλου προς τον Υπουργό Εσωτερικών και Διοικητικής Ανασυγκρότησης, σχετικά με την ηλεκτρονική διακυβέρνηση.

Κύριε συνάδελφε, έχετε τον λόγο.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Κύριε Βερναρδάκη, κύριε Υπουργέ, ειλικρινά με πολύ καλή πρόθεση κάνω αυτή την επίκαιρη ερώτηση, γιατί πιστεύω ότι δεν είναι μόνο θέμα γραφειοκρατίας, διαφθοράς, πελατειακού κράτους η προσέλκυση επενδύσεων και τα δημόσια έσοδα. Είναι κυρίως βήμα δημοκρατίας, μεγάλο βήμα, κατά τη γνώμη μου, δημοκρατίας, για να ξαναποκτήσει ο πολίτης εμπιστοσύνη στο κράτος του, που, δυστυχώς, για πολλές δεκαετίες ήταν αναξιόπιστο απέναντι στον πολίτη.

Εδώ θέλω, κύριε Υπουργέ, να αναδείξω το θέμα της ηλεκτρονικής διακυβέρνησης. Υπάρχει ένα μεγάλο κομμάτι ανάμεσα και σε Βουλευτές δικούς μας, οι οποίοι, επειδή περάσαν τα πενήντα, τα πενήντα πέντε, καμμιά φορά μπορεί να το θεωρούν και κάτι μεταξύ «τυριού και αχλαδιού». Όχι! Θέλω να το αναδείξουμε αυτό το θέμα μαζί.

Έχω διαβάσει τις είκοσι μία σελίδες που έχετε δώσει για το πρόγραμμα ηλεκτρονικής διακυβέρνησης με μεγάλη προσοχή και πολύ σεβασμό. Και δεν θέλω να επικαλεστώ το τι γίνεται στις Ηνωμένες Πολιτείες, που είναι μια χώρα αρκετά προηγμένη, που έχει φτάσει στο σημείο για online διακυβέρνηση. Μιλάμε, δηλαδή, ότι τα οργανογράμματα περιγράφουν στρατηγικούς στόχους, προγράμματα, ομάδες, ποιος είναι υπεύθυνος, ανά πάσα στιγμή, δηλαδή, μπορείς να ελέγξεις οποιοδήποτε Υπουργείο. Ξεχνάω την Αμερική, γιατί μπορεί κάποιος να μου πει «τόσα χρόνια, αναπτυγμένη χώρα» και λοιπά.

Θέλω απλά να θυμίσω ότι η Λιθουανία, η Εσθονία και η Λετονία δεν ήταν καν χώρες –πότε έγινε το ρήγμα;- όταν εμείς ήμασταν από τις δέκα πρώτες που μπήκαν στην τότε ΕΟΚ.

Η Εσθονία σήμερα, κύριε Υπουργέ -και το ξέρετε και εσείς, γιατί νομίζω ότι το έχετε επικαλεστεί-, έχει κάνει ένα απίστευτο ψηφιακό άλμα. Είναι η χώρα στην οποία σε δεκαοκτώ λεπτά, μέσω διαδικτύου, στήνεις εταιρεία. Είναι η χώρα που δεν χρειάζεται πια την ταυτότητα. Ακόμα και το τηλέφωνο σου, η sim, είναι ισοδύναμο με την ταυτότητα. Είναι η χώρα του e-resident, δηλαδή ένας επιχειρηματίας δεν χρειάζεται αυτοπροσώπως να πάει να κλείσει τις δουλειές του, με την ηλεκτρονική κατοικία το έχει καταφέρει.

Το λέω αυτό, για να μη νομίσει κανείς ότι είναι θέμα πολύ προηγμένων χωρών. Και σήμερα πάνω από οκτώ χιλιάδες άτομα και εκατόν είκοσι τρεις χώρες επενδύουν στην Εσθονία. Κλείνω αυτή την παρένθεση. Και ξέρετε σε τι κατάσταση βρίσκεται η χώρα μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θέλω, επίσης, να θυμίσω ότι έχουμε ζήσει το φρικτό θέαμα, που, για να πάρεις τη σύνταξή σου, ταλαιπωρείσαι από δώδεκα μέχρι τριάντα τρεις μήνες. Δεν χρειάζεται να τα πω. Τα έχω πει άλλες φορές.

Επίσης, θέλω να θυμίσω τι γινόταν παλιότερα στο πρωτοδικείο με τις ψηφοφορίες -δεν λέω, μπορεί να είναι αδέκαστα και οι επιτροπές και όλα- που συμπλήρωναν τα κενά ενός φουκαρά υποψηφίου -και μάλιστα ήταν συμφωνία των δύο μεγάλων κομμάτων τότε, παλιά, για να μην έχω παράπονα- που δεν ήξερε τα κόλπα, με αποτέλεσμα κάποιος με δώδεκα, δεκατρείς χιλιάδες ψήφους να φτάνει τις σαράντα χιλιάδες. Δεν θέλω να πω περισσότερα.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Παπαχριστόπουλε.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Έρχομαι στην ηλεκτρονική ψηφοφορία. Διάβασα ότι έχετε δώσει ένα χρονοδιάγραμμα επτά χρόνων. Εγώ το εκτιμώ, γιατί δείχνει ρεαλισμό. Ωστόσο, υπάρχουν και αντίθετες απόψεις, όπως ότι τουλάχιστον σε μερικά θα μπορούσαμε –και θα τα εκθέσω ένα, ένα- να μπούμε νωρίτερα.

Εξηγούμαι, κύριε Υπουργέ. Το θέμα των ταυτοτήτων είναι εύκολο και μπορεί να γίνει γρήγορα. Μάλιστα, μας εξασφαλίζει όχι μία, όχι δύο, αλλά πάνω από δέκα υποχρεώσεις με ένα απλό χαρτάκι…

**ΠΡΟΕΔΡΕΥΩΝ (Νικήτας Κακλαμάνης):** Κύριε Παπαχριστόπουλε, κρατήστε και για τη δευτερολογία κάτι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Κύριε Πρόεδρε, δώστε μου…

**ΠΡΟΕΔΡΕΥΩΝ (Νικήτας Κακλαμάνης):** Σας έχω ήδη δώσει τρία λεπτά επιπλέον.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Κύριε Πρόεδρε, καλά κάνετε και κάνετε παρεμβάσεις, γιατί είστε πιο παλιά καραβάνα. Πιστεύω ότι είναι θετικές οι παρεμβάσεις σας, αλλά σας παρακαλώ να μου δώσετε μισό λεπτό ακόμα για να τελειώσω. Δεν είναι τίποτα.

**ΠΡΟΕΔΡΕΥΩΝ (Νικήτας Κακλαμάνης):** Συνεχίστε, κύριε Παπαχριστόπουλε.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Έρχομαι στην ηλεκτρονική κατοικία. Εξήγησα τι σημαίνει «κάνω επενδύσεις από μακριά». Μιλάμε για ένα εθνικό σύστημα ηλεκτρονικών δημοσίων συμβάσεων, που θα βάλει τέλος στη χαρτούρα. Υπογράφουμε μέσα σε δευτερόλεπτα και γλιτώνουμε και 400.000.000 τον χρόνο.

Ηλεκτρονική δικαιοσύνη. Πολύ σημαντικό. Τέσσερα χρόνια κάνουν να εκδικαστούν οι αποφάσεις. Αυτή τη στιγμή υπάρχουν τετρακόσιες χιλιάδες εκκρεμούσες. Θα μπορούσα να σας πω λεπτομέρειες, σχετικά με το τι κάνουμε εκεί. Για τις επιχειρήσεις χρειαζόμαστε τριάντα τρία έγγραφα. Έλεος! Εκεί τι κάνουμε;

Ηλεκτρονική συνταγογράφηση. Ακόμα είμαστε η τρίτη χώρα σε μεγαλύτερη φαρμακευτική δαπάνη, παρά το γεγονός ότι έγινε το θετικό βήμα γι’ αυτή τη συνταγογράφηση.

Ηλεκτρονικά τιμολόγια. Ασυδοσία στην αγορά. Τελειώνουν οι κλοπές, τελειώνουν τα πλαστά. Ακούω με σεβασμό ότι θεσμοθετούνται σύντομα οι ηλεκτρονικές πληρωμές. Αργήσαμε πολύ. Πρέπει να γίνονται με την κάρτα. Εγώ έβλεπα παλιά και έλεγα «για 1,5 ευρώ;». Ναι, για 1,5 ευρώ!

**ΠΡΟΕΔΡΕΥΩΝ (Νικήτας Κακλαμάνης):** Κύριε συνάδελφε, κλείστε, σας παρακαλώ.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Τελειώνω, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Έχετε και δευτερολογία!

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Να μην πω για τα ηλεκτρονικά συστήματα λαθρεμπορίου; Είναι πολύ εύκολο με GPS και…

**ΠΡΟΕΔΡΕΥΩΝ (Νικήτας Κακλαμάνης):** Απήντησε πριν από λίγο ο κ. Αλεξιάδης επ’ αυτών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Αυτές είναι κατακτήσεις δεκαετιών σε όλες τις χώρες της Ευρώπης.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΧΡΙΣΤΟΦΟΡΟΣ ΒΕΡΝΑΡΔΑΚΗΣ (Αναπληρωτής Υπουργός Εσωτερικών και Διοικητικής Ανασυγκρότησης):** Ευχαριστώ, κύριε Πρόεδρε.

Αγαπητέ κύριε Παπαχριστόπουλε, δεν χωρά αμφιβολία ότι όλες αυτές οι επισημάνσεις που κάνατε είναι απολύτως σωστές. Βεβαίως δεν είναι όλες αυτές της αρμοδιότητάς μου και γι’ αυτό θα προσπαθήσω να σας απαντήσω κάπως γενικότερα, σχετικά με το τι ακριβώς έχει συμβεί κατ’ αρχάς στη χώρα και με το τι ακριβώς μπορούμε να κάνουμε άμεσα σε συγκεκριμένα πράγματα.

Κατ’ αρχάς έχετε δίκιο ότι όλες οι υποδομές και οι υπηρεσίες ηλεκτρονικής διακυβέρνησης είναι πάρα πολύ χαμηλές. Αυτό είναι γεγονός. Επίσης, είναι γεγονός ότι όλη η αρχιτεκτονική των έργων ηλεκτρονικής διακυβέρνησης εδώ και πάρα πολλά χρόνια, από τις αρχές της δεκαετίας του 2000, ήταν όλη δομημένη με λάθος τρόπο.

Αυτό έχει σαν αποτέλεσμα πια, για να σας το πω λιγάκι απλά, να έχουμε χτίσει μερικούς ουρανοξύστες, οι οποίοι δεν έχουν θεμέλια. Για παράδειγμα, έχουμε προβλέψει μεγάλα πληροφοριακά σύστημα, τα οποία δεν επικοινωνούν μεταξύ τους, κάτι που αποτελεί ένα τεράστιο πρόβλημα. Δεν ξέρω αν υπήρχαν λάθη στον σχεδιασμό, σκοπιμότητες. Ο κατακερματισμός της διοίκησης είναι και διοικητικό πρόβλημα αλλά και πρόβλημα οικονομικής διαχείρισης. Όμως, η ουσία είναι ότι τα πληροφοριακά συστήματα του δημοσίου δεν επικοινωνούν μεταξύ τους.

Και τώρα, τα τελευταία χρόνια, πρέπει πια να ξαναφτιάξεις μηχανισμούς, να χρησιμοποιήσεις βεβαίως τις υποδομές της νέας τεχνολογίας ή της πολύ νεότερης τεχνολογίας, για να μπορέσεις να λύσεις αυτά τα ζητήματα. Αυτό είναι ένα γενικό πρόβλημα, πολύ γενικό πρόβλημα.

Επίσης, ένα πρόβλημα είναι το ποιος χαράσσει την πολιτική της ηλεκτρονικής διακυβέρνησης και της ψηφιακής πολιτικής. Δεν είναι μόνο η ηλεκτρονική διακυβέρνηση από την άποψη των πληροφοριακών συστημάτων, είναι και η στρατηγική ψηφιακή που πρέπει να έχει η χώρα.

Γι’ αυτόν ακριβώς τον λόγο, χρειαζόταν ένα θεσμικό όργανο. Έχει επισημανθεί πολλά χρόνια τώρα ότι δεν υπήρχε μια κεντρική υπηρεσία υψηλής νομιμοποίησης –να το πω έτσι- στη χάραξη της εθνικής πολιτικής. Αυτό το έχουμε πια και είναι η Γενική Γραμματεία Ψηφιακής Πολιτικής, ακριβώς για να κάνει αυτή τη δουλειά, για να θέσει προδιαγραφές ενιαίες, για να μπορεί να δημιουργεί τις υποδομές οι οποίες θα διαλειτουργούν, για να μπορεί να πει σε όλο το φάσμα της διοίκησης με ποιον ακριβώς τρόπο και με ποιες καλύτερες διαδικασίες –και διοικητικές και οικονομικές– μπορεί να σχεδιαστεί όλη αυτή η πολιτική.

Άρα έχουμε αυτή τη στιγμή το βασικό εργαλείο, που, παρεμπιπτόντως, αποτελούσε αιρεσιμότητα του ΕΣΠΑ, αυτού που τρέχει τώρα, ακριβώς γιατί είναι γνωστό σε όλους και στην Ευρώπη ότι η πολυδιάσταση πόρων, δυνάμεων στο κομμάτι της ηλεκτρονικής διακυβέρνησης ήταν στην Ελλάδα χαοτική.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Μισό λεπτό, κύριε Πρόεδρε.

Τώρα, τι μπορούμε να κάνουμε άμεσα; Είναι αλήθεια βέβαια ότι έχουν γίνει και κάποια πράγματα. Είναι αλήθεια ότι τα τελευταία ένα, δύο χρόνια γίνονται ορισμένα πράγματα –και τα παλιότερα χρόνια, δεν πρέπει να υποτιμούμε τίποτα. Αυτό που μπροστά μας έχουμε αυτή τη στιγμή απ’ αυτά που είπατε και θέλω να σας τα επισημάνω, να σας τα περιγράψω λίγο, είναι κατ’ αρχάς ότι πράγματι έχουμε δύο μεγάλες πρωτοβουλίες, οι οποίες στο αμέσως προσεχές διάστημα θα έχουν ολοκληρωθεί.

Η μία είναι όλη η διοικητική αναδιάρθρωση της διοίκησης με νέα οργανογράμματα, τα οποία θα είναι ψηφιακά, ακριβώς για να μπορεί ο καθένας να παρακολουθεί τη δομή, τα καθηκοντολόγια, τα προσοντολόγια, τις οργανικές θέσεις, τις κενές οργανικές θέσεις. Έχουμε, δηλαδή, πια ένα ψηφιακό οργανόγραμμα του συνόλου της διοίκησης. Και αυτή είναι μια δουλειά η οποία θα μας δώσει εξαιρετικά καλύτερη διαχείριση στο ανθρώπινο δυναμικό της διοίκησης, αλλά περνάει μέσα απ’ αυτή την έννοια του ψηφιακού οργανογράμματος, που περιγράψατε κι εσείς.

Η δεύτερη σοβαρή τομή που πρέπει να κάνουμε –και δεν νομίζω ότι θα υπάρξει αντίρρηση- είναι ότι πρέπει να υποχρεωθεί η διοίκηση να έχει ηλεκτρονική διακίνηση εγγράφων επί ποινή, ότι καμμία απόφαση της διοίκησης να μην είναι εκτελεστή και νόμιμη εάν δεν έχει αυτά τα δύο, αυτή την ψηφιακή πορεία, την ψηφιακή υπογραφή, και, βεβαίως, την ψηφιακή καταγραφή.

Ειρήσθω εν παρόδω, ένα από τα βασικά ζητήματα του δημοσίου -αυτά που λέμε πολλές φορές όταν αλλάζουν οι Υπουργοί, οι κυβερνήσεις, δεν παρέλαβε, τι παρέλαβε, ποιος παρέλαβε, κ.λπ.- αφορούν σε έναν μεγάλο βαθμό και στο διοικητικό έργο, το γεγονός ότι δεν υπάρχουν ηλεκτρονικά πρωτόκολλα ή υπάρχουν όταν η διοίκηση θέλει. Ο νόμος της ηλεκτρονικής διακυβέρνησης του 2011 έλεγε ότι η διοίκηση δύναται να χρησιμοποιήσει ηλεκτρονική διακίνηση εγγράφων. Δεν έγινε ποτέ υποχρεωτικό, με αποτέλεσμα επί της ουσίας να μην εφαρμοστεί ποτέ, παρά το γεγονός ότι πρέπει να αναγνωρίσουμε ότι υπήρξαν υπηρεσίες ή περιφέρειες, οι οποίες είχαν πολύ καλές πρακτικές στο κομμάτι αυτό. Κι αυτό δεν είναι μόνο θέμα διαφάνειας, είναι πολλά πράγματα, είναι και θέμα οικονομικό.

Σταματώ εδώ, για να επανέλθω στη δευτερολογία μου.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Παπαχριστόπουλε, έχετε τον λόγο και αυτή τη φορά για τρία λεπτά.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Κύριε Υπουργέ, χαίρομαι ειλικρινά. Πιστεύω ότι μιλάμε την ίδια γλώσσα.

Ο λόγος αυτής της επίκαιρης ερώτησης είναι να αφυπνίσουμε αυτούς που πρέπει να αφυπνιστούν. Πραγματικά πιστεύω ότι η χώρα θα βγει πιο γρήγορα από την κρίση, καλές οι καταγγελίες για το τι δεν έκαναν οι άλλοι στο παρελθόν –γιατί χάσαμε 15 δισεκατομμύρια τα τελευταία χρόνια, γιατί, γιατί, γιατί-, αλλά δεν φτάνουν. Δουλειά εδώ και τώρα! Ήδη κυβερνάτε δύο χρόνια. Νόμιμο είναι –κι εσείς το είπατε- ότι δεν είστε αρμόδιος για όλα, γιατί πολύ σωστά αφορά όλα τα Υπουργεία, δεν αφορά μόνο το δικό σας -ίσως το δικό σας κεντρικά.

Αναβάθμιση επομένως της Γραμματείας. Αναβάθμιση του Υπουργού. Πιστεύω ότι είναι πολύ σημαντικό να γίνει κατανοητό απ’ αυτούς που πρέπει να γίνει ότι δεν μπορούμε αυτή τη στιγμή να πηγαίνουμε με άροτρο –γιατί είμαστε τελευταία χώρα πλέον σε χρήση διαδικτύου, τα γράφετε εσείς ο ίδιος, δεν είναι ότι σας τα λέω εγώ-, δεν μπορεί να πηγαίνουμε εμείς με το μουλάρι και το αλέτρι, τη στιγμή που κάποιοι άλλοι χτυπάνε ένα κουμπάκι και δεν κουβαλούν φακέλους, όπως βλέπω μέσα στο ΙΚΑ ή άλλα διάφορα και λοιπά.

Κάνω και πρόταση εδώ και τώρα για την ηλεκτρονική ψήφο. Ξαναλέω: Έχουν γίνει δεκάδες αλχημείες σε αυτή εδώ τη χώρα σε πολλές ψηφοφορίες -και δεν μιλάω για βία, μιλάω μόνο για νοθεία- και μάλιστα με συνεργασία των δύο μεγάλων κομμάτων τότε. Δεν αναφέρομαι τώρα, για να μην έχω γκρίνιες.

Τι θέλω να πω: Είναι μεγάλο θέμα βήματος δημοκρατίας η ηλεκτρονική διακυβέρνηση. Και ο λόγος που κάνω αυτή την ερώτηση -δεν εγκαλώ εσάς, ξέρω ότι κάνετε μια πολύ σπουδαία δουλειά- είναι να αναδείξουμε το θέμα και όσο γίνεται περισσότεροι Βουλευτές να συνειδητοποιήσουμε ότι θα βγούμε πιο εύκολα από την κρίση. Η Εσθονία είναι το χειροπιαστό παράδειγμα. Μια ανύπαρκτη χώρα πριν από είκοσι πέντε χρόνια.

Ευχαριστώ.

Ήμουν στα τρία λεπτά εντάξει, κύριε Πρόεδρε;

**ΠΡΟΕΔΡΕΥΩΝ (Νικήτας Κακλαμάνης):** Λιγότερο, κύριε συνάδελφε.

Κύριε Υπουργέ, έχετε τον λόγο.

**ΧΡΙΣΤΟΦΟΡΟΣ ΒΕΡΝΑΡΔΑΚΗΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κύριε συνάδελφε, ευχαριστώ για την επίκαιρη ερώτηση. Είναι υποχρέωση, όχι μόνο για εσάς, αλλά για οποιονδήποτε Βουλευτή, τη στιγμή που υποβάλλει μία ερώτηση να γίνεται και μια ουσιαστική συζήτηση, κατά τη γνώμη μου. Γι’ αυτό νομίζω ότι είμαστε στο ίδιο μήκος κύματος.

Κύριε συνάδελφε, συμφωνώ. Δεν έχω κάτι να προσθέσω. Είναι γεγονός ότι η χώρα πρέπει να επιταχύνει. Η Γενική Γραμματεία Ψηφιακής Πολιτικής έχει αναλάβει αυτή τη στιγμή τον κεντρικό ρόλο σχεδιασμού όλης αυτής της ψηφιακής στρατηγικής της χώρας αλλά και των υποδομών ηλεκτρονικής διακυβέρνησης. Εμείς προφανώς σαν Υπουργείο θα υποστηρίξουμε –και υποστηρίζουμε- αυτή την πολιτική. Και βεβαίως, «επιβάλλουμε» κατά κάποιον τρόπο πρακτικές, οι οποίες θα μας φέρουν σε μια άλλη κατάσταση.

Έχουμε τεράστια προβλήματα στα δικαστήρια, στην υγεία, στην κοινωνική ασφάλιση. Όλα αυτά που λέτε είναι γεγονός. Παρ’ όλα αυτά, γίνονται και ορισμένα πράγματα, τα οποία δεν πρέπει να υποτιμούμε. Μέχρι το τέλος του χρόνου θα έχουμε καταφέρει μια κεντρική διαλειτουργικότητα στο ελληνικό δημόσιο, δηλαδή, στο δημοτολόγιο, στο ληξιαρχείο, στο «TAXIS» και στις αστυνομικές ταυτότητες. Έτσι, θα έχουμε τις πολύ μεγάλες βάσεις δεδομένων του ελληνικού δημοσίου, τις κεντρικές βάσεις, σε μια διαλειτουργικότητα, που θα μας επιτρέψει να περάσουμε σε αυτό που λέμε «Κάρτα του Πολίτη», «Μητρώο του Πολίτη». Αυτό θα μπορέσει από εκεί και πέρα να επιταχύνει τέτοιες διαδικασίες.

Έχουν γίνει και πολλά μικρότερα πράγματα, όπως είναι η αυτεπάγγελτη αναζήτηση από το δημόσιο εγγράφων μέσω της ηλεκτρονικής διασύνδεσης που έχει. Επίσης, έχει αναβαθμιστεί ή προσπαθούμε να αναβαθμίσουμε, γιατί υπάρχουν και τεχνικά προβλήματα. Μια διάσταση είναι το τεχνικό κομμάτι, που πρέπει να το έχουμε υπ’ όψιν μας.

Δεν είμαστε Εσθονία, δυστυχώς. Αλλά πρέπει να λάβουμε υπ’ όψιν ότι η Εσθονία ξεκίνησε από το μηδέν πολύ πρόσφατα, δηλαδή με καινούργιες τεχνολογικές υποδομές. Και είναι και μια πολύ μικρή χώρα, στην οποία οι άμεσοι χρήστες δημοσίων υπηρεσιών δεν είναι πάνω από ένα εκατομμύριο. Βεβαίως, είναι ένα παράδειγμα καλής και ορθής διαχείρισης αυτών των πολιτικών.

Νομίζω ότι από το τέλος του χρόνου και μετά θα έχουμε πια να δείχνουμε συγκεκριμένες, απτές πράξεις μεγάλης προόδου της χώρας στο κομμάτι της ηλεκτρονικής διακυβέρνησης.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε, κύριε Βερναρδάκη.

Κι επειδή ξέρω τον κ. Παπαχριστόπουλο, τον Ιανουάριο του 2017 θα υποβάλει πάλι ερώτηση. Να δούμε πού θα είστε με τις δεσμεύσεις που πήρατε για το τέλος του χρόνου.

Τελειώνουμε τη σημερινή συζήτηση με τη δεύτερη με αριθμό 4117/21-3-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τον αποκλεισμό από το νέο πρόγραμμα κοινωφελούς εργασίας δήμων και ανέργων από ολόκληρες περιφέρειες.

Στον κ. Κεγκέρογλου θα απαντήσει η Αναπληρώτρια Υπουργός κ. Ουρανία Αντωνοπούλου.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Βασικό σε όλες τις πολιτικές είναι το στοιχείο της αντίληψης για τα πράγματα και της αποτελεσματικότητας. Και συνδεόμενος με το προηγούμενο, να πω πως όταν εισήχθη η ηλεκτρονική ψήφος από την προηγούμενη κυβέρνηση, ο ΣΥΡΙΖΑ τότε μίλησε περί τεχνοφασισμού. Και είναι θετικό που τίθεται από τον έναν κυβερνητικό εταίρο σήμερα το θέμα και δεν απάντησε με τον ίδιο τρόπο ο κ. Βερναρδάκης, αλλά το άφησε ανοικτό.

Είναι αντίληψη, λοιπόν, των πραγμάτων και πιστεύω ότι αν αλλάξουμε νοοτροπία και αντίληψη πολλά πράγματα μπορούμε να πετύχουμε. Να πω, όμως, ότι μέσω της κοινωφελούς εργασίας, σε ένα μικρό προγραμματάκι που δούλεψαν τέσσερα παιδιά της πληροφορικής στη Διεύθυνση Επικοινωνιών και Μεταφορών της Περιφέρειας Κρήτης, ψηφιοποιήθηκε όλο το αρχείο αδειών οδήγησης, αδειών κυκλοφορίας και γενικότερα το αρχείο της Διεύθυνσης Επικοινωνιών και Μεταφορών και είναι ένα επίτευγμα με πάρα πολύ μικρό κόστος, μέσα από την κοινωφελή εργασία, που είναι και το αντικείμενο της ερώτησής μας.

Να πω ότι και με την Κυβέρνηση έχουμε μια θεμελιώδη διαφορά ως προς το θέμα της ανεργίας γενικότερα. Εμείς πιστεύαμε και πιστεύουμε ότι μόνον η επανεκκίνηση της οικονομίας, η ανάπτυξη και βεβαίως πολιτικές που έχουν να κάνουν με τη σύνδεση της ανάπτυξης με την απασχόληση, όπως είναι η ρήτρα απασχόλησης, μπορούν να δώσουν οριστική λύση στο θέμα της ανεργίας.

Βεβαίως, τα προγράμματα έχουν συμβάλει κατά καιρούς πάρα πολύ στην ανάσχεση της ανεργίας και στην αντιμετώπιση προβλημάτων που αφορούν ιδιαίτερες ομάδες, όπως είναι οι μακροχρόνια άνεργοι ή άνθρωποι οι οποίοι είναι μέλη οικογενειών που δεν έχουν κανέναν εργαζόμενο. Τα προγράμματα, λοιπόν, παίζουν σημαντικό ρόλο, αλλά δεν είναι το άπαν.

Έρχομαι, λοιπόν, να πω ότι η Κυβέρνηση υποσχέθηκε πάρα πολλά σε σχέση με τα προγράμματα. Βεβαίως, πιστεύω ότι έχει προσγειωθεί σήμερα στην πραγματικότητα, αλλά εκτός από την προσγείωση στην πραγματικότητα έχει και μια καθυστέρηση, η οποία πιστεύω ότι οφείλεται γενικότερα στην υλοποίηση του ΕΣΠΑ και των κονδυλίων του Ευρωπαϊκού Κοινωνικού Ταμείου, που αυτό περιλαμβάνει.

Σε κάθε περίπτωση, έχουμε το πρόγραμμα κοινωφελούς εργασίας να έχει προκηρυχθεί για δεκαεπτά δήμους, και νομίζω ότι έχει μπει και σε λειτουργία. Έχουμε την υπόσχεση ότι θα έρθει για τριάντα τέσσερις άλλους δήμους και μια δεύτερη υπόσχεση ότι θα έρθει και για τους υπόλοιπους διακόσιους εβδομήντα τέσσερις.

Αυτή τη μεγάλη καθυστέρηση θέλω να μας εξηγήσει η κυρία Υπουργός και να μας δώσει τα στοιχεία σήμερα για το πώς εκτιμά ότι θα υλοποιηθούν όλα αυτά τα προγράμματα.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ήσασταν σαφής.

Ορίστε, κυρία Υπουργέ, έχετε τον λόγο.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Ευχαριστώ, κύριε Κεγκέρογλου, για την ερώτηση, παρ’ ότι θα διαφωνήσω ριζικά με τις πρώτες παρατηρήσεις που κάνατε. Δεν νομίζω ότι υπάρχει κανείς σε αυτή την Κυβέρνηση, κανείς σκεπτόμενος άνθρωπος, που πιστεύει ότι το τεράστιο πρόβλημα της ανεργίας που κληρονομήσαμε, ένα εκατομμύριο διακόσιες πενήντα χιλιάδες ανέργους, με το 75% μακροχρόνια ανέργους –αυτό πήραμε στα χέρια μας τον Ιανουάριο του 2015-, θα το λύσουν οι υποστηρικτικές δράσεις προς τους ανέργους. Κανείς δεν το λέει αυτό. Είναι καταγεγραμμένο.

Πολλές φορές έχω πει ότι η ανεργία θα λυθεί με την ανάπτυξη της οικονομίας. Όμως, στο ενδιάμεσο εμείς υποστηρίζουμε τον ιδιωτικό τομέα και ιδιαίτερα τις μικρομεσαίες επιχειρήσεις με προγράμματα τα οποία υποστηρίζουν το μισθολογικό και μη μισθολογικό κόστος, για να διευκολύνουμε προσλήψεις στον ιδιωτικό τομέα. Κάνουμε πλέον στοχευμένη κατάρτιση, ώστε μετά την πρακτική άσκηση, να προσλαμβάνονται, να έχουν ένα μέλλον οι άνεργοι.

Δεν υπήρχε σύστημα διάγνωσης των αναγκών της αγοράς εργασίας, όπως γνωρίζετε, κύριε Κεγκέρογλου. Εμείς το ολοκληρώσαμε και πλέον όλα τα προγράμματα, επειδή έχουμε εξορθολογήσει τους πόρους, πηγαίνουν σε κλάδους της οικονομίας και επαγγέλματα, τα οποία έχουν ζήτηση, ώστε να γίνονται προσλήψεις. Να μαθαίνουμε κάτι και μετά να έχουμε κάποιο αποτέλεσμα αυτό που μάθαμε, όχι να κάνουμε οριζόντιες καταρτήσεις.

Η τρίτη μεγάλη παρέμβαση που έχουμε, πέρα από αυτές τις δύο που είπα, είναι η κοινωφελής εργασία. Κοιτάξτε, όταν ανέλαβα τα καθήκοντά μου, το 2014 διαπίστωσα ότι είχε ανατεθεί μια έρευνα αξιολόγησης στον ΙΟΒΕ, από το δικό σας Υπουργείο, επί δικής σας Υπουργίας.

Τα αποτελέσματα που έβγαλε ο ΙΟΒΕ, φαντάζομαι θα τα έχετε δει, λέγανε ότι τα προγράμματα κοινωφελούς εργασίας δεν έπιαναν τις ομάδες στόχους, δεν ήταν οι μακροχρόνια άνεργοι που εντάσσονταν στην πλειοψηφία τους, δεν ήταν τα χαμηλότερα εισοδήματα που εντάσσονταν και επίσης μετά το πέρας των προγραμμάτων δεν είχε καμμία βελτίωση το ανθρώπινο δυναμικό, οι άνθρωποι που είχαν ενταχθεί εκεί πέρα, άρα δεν είχαν και κανένα μέλλον.

Έτσι, λοιπόν, εμείς υποχρεωθήκαμε να ανασχεδιάσουμε. Και σήμερα, όπως γνωρίζετε, παρ’ ότι αυτά τα προβλήματα ήταν πολύ γνωστά στην Ευρωπαϊκή Επιτροπή και μας είπαν «όχι πλέον κοινωφελείς εργασίες», εμείς καταφέραμε όχι μόνο να κρατήσουμε το πρόγραμμα ζωντανό, αλλά πλέον να είναι για οκτώ μήνες.

Επειδή αναφερθήκατε συγκεκριμένα για το τι κάνουμε, όσον αφορά την ερώτηση την οποία έχω απαντήσει πολλάκις στη Βουλή και έχουμε βγάλει δελτία Τύπου, ανακοινώσεις κ.λπ., να σας πω πού βρισκόμαστε σήμερα.

Όσον αφορά τους δεκαεπτά δήμους, οι διαδικασίες έχουν ολοκληρωθεί και οι προσλήψεις είναι άμεσες. Ξεκινάνε αύριο.

Όσον αφορά τους τριάντα τέσσερις δήμους, βρισκόμαστε σε εκείνο το στάδιο που εγγράφονται πλέον οι άνεργοι, δηλαδή ανοίγει η πλατφόρμα του ΟΑΕΔ για να εγγραφούν οι άνεργοι, αφού έχουμε κάνει την προεργασία με τους δήμους και έχουμε καταγράψει τα έργα στα οποία θα εντάσσονται.

Όσον αφορά τους διακόσιους εβδομήντα τέσσερις δήμους, σήμερα έχει φύγει η επιστολή και στην ΚΕΔΕ και στους δήμους με τους οποίους έχουμε συνεργαστεί οριζόντια, να μπουν στην ηλεκτρονική πλατφόρμα που για πρώτη φορά εμείς κάναμε, όπου οι δήμοι ηλεκτρονικά πλέον καταγράφουν τι έργα υλοποιούν, ποια είναι η αντιστοίχιση των θέσεων που θέλουν να προσλάβουν μέσα από την οκτάμηνη κοινωφελή εργασία. Άρα η διαδικασία και για τους διακόσιους εβδομήντα τέσσερις έχει ολοκληρωθεί.

Οι πόροι είναι υπαρκτοί και έχουν εγγραφτεί. Ξέρουμε ακριβώς από πού έρχεται η χρηματοδότηση. Υπάρχει ένα τμήμα και από τον τακτικό προϋπολογισμό, διότι με όλα τα εμπροσθοβαρή έργα τα οποία είχαν βγει, η Αττική και το Νότιο Αιγαίο πλέον είχαν μηδέν –μηδέν!- δυνατότητα να χρηματοδοτηθούν από το Ευρωπαϊκό Κοινωνικό Ταμείο. Για αυτά όλα χρειάστηκε να κάνουμε διαβουλεύσεις, ούτως ώστε να μπορέσουμε να το στήσουμε. Το έχουμε ολοκληρώσει.

Θέλω να τελειώσω λέγοντας ότι οι άνεργοι πλέον, οι οποίοι εγγράφονται σε αυτά τα προγράμματα, πέρα από την εργασία την οποία προσφέρουν σαν κοινωφελή δράση προς τους δήμους, με αποτελέσματα τα οποία τα παρακολουθούμε και τα ελέγχουμε σε συνεργασία με τον Διεθνή Οργανισμό Εργασίας, κάθε πέμπτη μέρα πηγαίνουν για αναβάθμιση τυπικών προσόντων. Οι πρώτες δράσεις που έχουμε είναι σε τρία επίπεδα: κατάρτισης, τεχνολογίας και πληροφορικής. Ακόμα και ένας πολίτης για να μπορεί να χρησιμοποιεί τις ηλεκτρονικές υπηρεσίες που θα του δίνουμε, θα πρέπει να έχει τη δυνατότητα να μπαίνει μέσα στο διαδίκτυο και να μπορεί να εγγράφεται, να μπορεί να βλέπει και να ρωτάει.

Εμείς αυτά τα λαμβάνουμε υπ’ όψιν μας, έτσι ώστε τα προγράμματα αυτά που βγάζουμε, της κοινωφελούς εργασίας, να μην έχουν τα αρνητικά αποτελέσματα, να πω, που είχαν προηγούμενες γενιές κοινωφελούς εργασίας.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, είμαι υποχρεωμένος να πω ότι το Υπουργείο από ανακοινώσεις και δελτία Τύπου, τα οποία επικαλέστηκε, πάει καλά. Από αποτελεσματικότητα στην υλοποίηση των προγραμμάτων πάσχει.

Θα πρέπει να σας ενημερώσω ότι, για να πάρουμε την έγκριση για τη νέα γενιά προγραμμάτων κοινωφελούς εργασίας, παρατέθηκαν προς τους συνομιλητές μας και δη την αρμόδια Γενική Διεύθυνση της Ευρωπαϊκής Επιτροπής τα επιτεύγματα -εντός ή εκτός εισαγωγικών-, τα θετικά αποτελέσματα του προγράμματος κοινωφελούς εργασίας που είχε υλοποιηθεί πριν. Άρα η όποια προσπάθεια απαξίωσης του προηγούμενου προγράμματος που έχρηζε βελτίωσης –και έγιναν βελτιώσεις τις οποίες έχουμε επισημάνει και έχουμε ψηφίσει εδώ στη Βουλή- δεν είναι δόκιμη από την πλευρά της κυρίας Υπουργού.

Έρχομαι τώρα στο θέμα των ποσοστών ανεργίας, τα οποία είναι πράγματι τρομακτικά, συνεχίζουν να είναι. Απ’ ό,τι θυμάστε, το γενικό ποσοστό ανεργίας είχε φτάσει περίπου στο 28%. Αυτό το ποσοστό από 2013 και μετά άρχισε να έχει πτωτική τάση και έφτασε μέχρι το 25%, 24,5%, ανάλογα με ποιο μήνα γινόταν η μέτρηση και συνέχισε και στον ενάμιση χρόνο να έχει μια πτώση περίπου 1,5% ή μπορεί και παραπάνω ή και λιγότερο. Θα το δούμε τον Οκτώβρη που θα έχει τελειώσει η εποχιακή απασχόληση.

Ενώ φαίνεται να έχει πτωτική τάση η ανεργία, τα ποιοτικά στοιχεία είναι δραματικά. Θα πω ότι οι μακροχρονίως άνεργοι, ενώ τον Ιούλιο του 2013 σε σύνολο οκτακοσίων εξήντα εννέα χιλιάδων που αναζητούσαν εργασία -γιατί είναι και κάποιοι που δεν αναζητούν εργασία, αλλά εγγράφονται στον ΟΑΕΔ για να φαίνονται ως άνεργοι- είχαμε τριακόσιες ογδόντα οκτώ χιλιάδες μακροχρονίους ανέργους, τον Ιούλιο του 2016, τον προπροηγούμενο μήνα αυτό το νούμερο εκτινάχθηκε στις τετρακόσιες σαράντα χιλιάδες.

Αν κάνουμε άλλη μια ανάλυση σε αυτούς που απασχολούνται στο αντίστοιχο διάστημα ή αυτούς που βρήκαν δουλειά, θα δούμε ότι βρήκαν κυρίως ημιαπασχόληση. Αυτά τα δύο ποιοτικά στοιχεία πρέπει να μας ανησυχήσουν πάρα πολύ, γιατί ενώ φαίνεται ποσοτικά η ανεργία να πέφτει, έχουμε δραματοποιήσει αυτό το στοιχείο. Τα έχει νομίζω υπ’ όψιν του το Υπουργείο, τα επισημαίνω όμως για να τα γνωρίζουμε.

Θέλω σε αυτά που είπε η κυρία Υπουργός να πω τα εξής: Σύμφωνα με τα στοιχεία τα οποία μου έδωσε το Υπουργείο Οικονομίας φαίνεται ότι υπάρχει μια χρηματοδότηση και για τους δεκαεπτά δήμους και για τους τριάντα τέσσερις. Δεν είναι σαφές ότι υπάρχει για τους διακόσιους εβδομήντα τέσσερις δήμους.

Η χρηματοδότηση, βεβαίως, χωρίζεται σε δύο τμήματα. Αφ’ ενός μεν για την εργασία και αφ’ ετέρου για την κατάρτιση. Η κατάρτιση, η οποία συνολικά -αν έχω κάνει καλά τους λογαριασμούς-, είναι γύρω στα 40 εκατομμύρια ευρώ, φαίνεται ότι δεν αφορά τους εργαζόμενους. Ενώ, δηλαδή, θα κληθούν να καταρτιστούν εις βάρος του χρόνου εργασίας -χωρίς το «εις βάρος» να είναι πάντα αρνητικό-, στο οικονομικό είναι εις βάρος των αμοιβών που θα λάβουν. Δεν φαίνεται ότι οι εργαζόμενοι που θα καταρτιστούν θα πάρουν χρήματα για την κατάρτιση, από τα 40 περίπου εκατομμύρια και αυτό είναι ένα ερώτημα προς την Υπουργό και να δούμε αν το διευκρινίσουν.

Το δεύτερο στοιχείο είναι ότι ενώ υπάρχουν οι πόροι του ΕΚΤ –οι ασφαλισμένοι είτε με την εμπροσθοβαρή αξιοποίηση είτε από το 2014-2020- τα 50 εκατομμύρια από τον προϋπολογισμό δεν έχουν εγγραφεί ή αν έχουν εγγραφεί θα ήθελα να το μάθω. Αυτό είναι πάρα πολύ σημαντικό, γιατί άκουσα και τον Πρωθυπουργό στη Θεσσαλονίκη και υποσχέθηκε ότι θα είναι από τα 246 εκατομμύρια. Το πρόγραμμα δεν μπορεί να υλοποιηθεί αν δεν εγγραφούν. Πότε θα τα εισπράξει τα 246 εκατομμύρια για να τα βάλει;

Κλείνω, ρωτώντας αν το πρόγραμμα κοινωφελούς εργασίας αφορά συγκεκριμένα έργα που προτείνουν οι δήμοι. Οι δήμοι, λοιπόν, προτείνουν έργα που είναι άμεσης απόδοσης, με ειδικότητες οικοδόμους, τεχνίτες, ελαιοχρωματιστές, οδοκαθαριστές, αποψιλωτές χόρτων, αυτών των ειδικοτήτων. Και το πρόγραμμα προβλέπει ότι οι άνεργοι που θα μπουν θα είναι μέχρι κάποιας ηλικίας για να είναι επιλέξιμη η χρηματοδότηση -δεν μπορεί να είναι ανεξαρτήτου ηλικίας- και βεβαίως, θα πρέπει να καταρτιστούν στην πληροφορική.

Τώρα, να καταρτιστούν οι οικοδόμοι, οι ελαιοχρωματιστές, οι αποψιλωτές χόρτων και οι οδοκαθαριστές στην πληροφορική για να λάβουν την αμοιβή από την κατάρτιση -και αν την λάβουν- είναι ένα θέμα. Θα ήθελα διευκρινίσεις σε αυτό για να δω μήπως είναι και αυτή η αιτία που έχει πάει πίσω το πρόγραμμα και δεν είναι μια απλή αδράνεια του Υπουργείου, γιατί, κυρία Υπουργέ, φθάνουμε να είστε δύο χρόνια στην Κυβέρνηση.

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, παρακαλώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν μπορείτε να επικαλείστε πλέον τις αδυναμίες του προηγούμενου συστήματος. Εγώ δεν ήμουν αρμόδιος για τον ΟΑΕΔ και τα προγράμματα ανεργίας. Ήταν άλλος συνάδελφος. Όμως, οφείλω να πω τέρμα πια η επίκληση των αδυναμιών των προηγούμενων. Τώρα θα μιλήσετε για τις δικές σας αδυναμίες, είκοσι έναν μήνες που έχετε το τιμόνι της χώρας.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κυρία Υπουργέ, έχετε τον λόγο.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Δεν με εκπλήσσει ο λόγος που εκφέρετε, κύριε Κεγκέρογλου, δεν είναι η πρώτη φορά. Μιλάτε για αδυναμίες, χρησιμοποιείτε μια γλώσσα, η οποία επικοινωνιακά προσπαθεί να δημιουργήσει εσφαλμένες εικόνες φυσικά, διότι σε όλα τα θέματα που αναφερθήκατε υπάρχει απάντηση, υπάρχουν δημοσιεύσεις μας, οι προσκλήσεις οι ίδιες περιγράφουν το πρόγραμμα και παρ’ όλα αυτά εσείς επιμένετε να συνεχίζετε, να κινδυνολογείτε και να λέτε ότι δεν κάνουμε τόσους μήνες τίποτα και λοιπά.

Κοιτάξτε, το εύκολο να απαντήσει κανείς είναι να πει ότι μπλέξατε τα χρήματα της κατάρτισης, το πόσα θα πάρουν οι άνεργοι, το που θα βρούμε τα λεφτά. Τα κάνατε μια σούμα εκεί και αρχίσατε να εκφέρετε λόγο για το πώς θα γίνουν όλα αυτά. Θα σας πω πώς θα γίνουν. Οι ωφελούμενοι πληρώνονται κανονικά ακριβώς τον κατώτατο μισθό, όπως πρέπει να πληρώνονται. Την πέμπτη μέρα παίρνουν άδεια από την εργασία τους.

Το να έχουμε ένα σύστημα που πληρώνουμε για να πας να μάθεις πέντε πράγματα, αυτό είναι παθογένεια και δεν υπάρχει σε ευρωπαϊκό επίπεδο. Εμείς τα κάνουμε αυτά και κάποιες άλλες χώρες. Δηλαδή, χρησιμοποιούμε την κατάρτιση επιδοματικά. Τους δίνουμε επίδομα. Θέλετε να το συνεχίσουμε εμείς αυτό;

Στην κατάρτιση αυτή δεν υπάρχει επίδομα και εμείς λέμε στον άνεργο: Έχεις την επιλογή. Θες να μάθεις τις βασικές αρχές επιχειρηματικότητας για να μην εμπλακείς εσύ και η οικογένειά σου να ανοίγετε μια επιχείρηση σήμερα και αύριο να κλείνει; Έλα να παρακολουθείς ενημερωτικά σεμινάρια. Ενδιαφέρεσαι για τον χώρο της κοινωνικής επιχειρηματικότητας; Ειδικά σεμινάρια. Δεν ξέρεις πώς να χρησιμοποιείς ένα κομπιούτερ και πώς να μπεις ηλεκτρονικά να εγγραφείς στον ΟΑΕΔ; Έλα να μάθεις.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού)

Θα ήθελα να είχαμε πολύ χρόνο, κύριε Κεγκέρογλου, να το συζητήσουμε. Όπως ξέρετε όταν οι δήμοι προσλαμβάνουν, δίπλα ακριβώς από την ειδικότητα υπάρχει προσοντολόγιο. Δηλαδή, να στείλουμε αυτόν ο οποίος ξέρει να μπογιατίζει, να πάει να κάνει κατάρτιση για να μπογιατίσει; Αυτό μας προτείνετε; Γι’ αυτό λέμε εμείς, λοιπόν, ότι ήταν ανορθολογικός ο τρόπος…

**ΠΡΟΕΔΡΕΥΩΝ (Νικήτας Κακλαμάνης):** Δεν νομίζω ότι πρότεινε αυτό.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Επιτρέψτε μου να ολοκληρώσω.

Άρα η ιδέα του ότι ο ένας άνθρωπος εργάζεται σε μια δουλειά και πάνω σε αυτή τη δουλειά πρέπει να τον καταρτίσουμε δεν προκύπτει. Δεν πρέπει να γίνεται έτσι η δουλειά. Πρέπει ο ΟΑΕΔ, όπως καταγράφει το ατομικό σχέδιο δράσης, να μας λέει ποιος από τους ανέργους πρέπει να πάει για κατάρτιση και ποιος δεν χρήζει κατάρτισης.

Για παράδειγμα, πηγαίνει κάποιος να δουλέψει σε ένα βενζινάδικο. Εάν ξέρει να χρησιμοποιεί Excel ενώ ο άλλος δεν ξέρει, τον προσλαμβάνει πιο εύκολο η εταιρεία. Αυτό μας λέει η διάγνωση αναγκών της αγοράς εργασίας. Οι ΤΠΕ είναι απαραίτητες σε όλα τα επαγγέλματα που υπάρχουν σήμερα.

Όσο για τους πόρους, πάλι μπλέξατε κάποιους αριθμούς. Θέλω να επισημάνω στους πολίτες που πιθανόν μας παρακολουθούν αυτή τη στιγμή ότι όσον αφορά τη χρηματοδότηση, δεν υπάρχει κανένας κίνδυνος. Είναι τελείως ξεκάθαρη η εικόνα από πού έρχονται τα χρήματα και πότε θα εκχωρηθούν. Άρα δεν έχουμε κανένα πρόβλημα σε αυτό.

Θέλω να κλείσω με μια παρατήρηση. Όσον αφορά τη μακροχρόνια ανεργία, θα πρέπει να είναι κατανοητό στον οποιονδήποτε, σε ένα μικρό παιδί, ότι όταν έχουμε μια χρονική διάρκεια πέντε, έξι ετών βαριάς ανεργίας για τη χώρα μας, όποιος μπαίνει και είναι άνεργος σήμερα, εάν δεν έχει βρει δουλειά μετά από δώδεκα μήνες περνάει στους μακροχρόνια ανέργους. Άρα ο όγκος και η μετάβαση από τη βραχυχρόνια ανεργία στην μακροχρόνια ανεργία είναι ένα πρόβλημα.

Όμως, επισημαίνω ότι όταν ήρθαμε εμείς σαν Κυβέρνηση, οι μακροχρόνια άνεργοι ήταν γύρω στις εννιακόσιες χιλιάδες. Σήμερα, πόσοι είναι; Μιλάμε για αρχές του 2015 μέχρι σήμερα. Κοιτάξτε το, κύριε Κεγκέρογλου και θα δείτε ότι έχει πέσει ο αριθμός.

Επίσης, να επισημάνω ότι η ΕΛΣΤΑΤ μας είπε χθες ότι όχι μόνο έπεσε το ποσοστό ανεργίας, αλλά ότι έχουμε από τον Ιανουάριο του 2015 μέχρι σήμερα συν διακόσιες χιλιάδες απασχολούμενους. Δηλαδή, διακόσιες χιλιάδες άνθρωποι παραπάνω έχουν απασχόληση σήμερα από ό,τι είχαμε το 2019.

Αυτά καταθέτω. Και αν κάνουμε καλά τη δουλειά μας ή όχι και οι αριθμοί αλλά και η κοινωνία μάς το λέει σε καθημερινή βάση.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εγώ, κύριε Πρόεδρε, έδωσα μια ευκαιρία να φταίει η έλλειψη χρηματοδότησης!

**ΠΡΟΕΔΡΕΥΩΝ (Νικήτας Κακλαμάνης):** Εντάξει, δεν απαντήθηκε αυτό.

Ολοκληρώθηκε η συζήτηση των επικαίρων ερωτήσεων. Να ευχαριστήσω τον συνάδελφο κ. Θεωνά για τη συντροφιά που μας έκανε και να θυμόμαστε ότι η ανεργία το 2009 ήταν 7,34%. Αυτό να το θυμόμαστε.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 12.05΄ λύεται η συνεδρίαση για τη Δευτέρα 19 Σεπτεμβρίου 2016 και ώρα 18.00΄, με αντικείμενο εργασιών του Σώματος κοινοβουλευτικό έλεγχο: συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**